Pelbagai Penyakit Muncul Sejurus Berhenti Merokok? MITOS!

Lapan jam selepas seseorang berhenti merokok, paras nikotin dan kandungan karbon monoksida di dalam darahnya turun mendadak sehingga separuh dan kandungan oksigen kembali ke paras normal. Dalam tempoh 24 jam selepas itu pula, karbon monoksida yang juga ‘racun jangka’ kepada paru-paru disingkirkan daripada tubuh bersama mukus. Kandungan lain dalam rokok pula mula dikeluarkan dari organ pernafasan itu. Malah hanya dalam tempoh dua hari, tiada lagi kandungan nikotin dalam badan selain keupayaan deria rasa dan bau pulih seperti sedia kala. Ini kerana merokok menyebabkan lidah menjadi kebas. Begitulah betapa pantasnya tubuh membersihkan dirinya sebaik seseorang membuat keputusan untuk menghentikan tabiat merokok yang mendedahkan mereka kepada 7,000 jenis racun merbahaya yang menyumbang kepada penyakit kanser.
APA ITU NIKOTIN?

Nikotin merupakan salah satu bahan kimia utama di dalam tembakau. Ia merupakan kompaun yang mendatangkan kesan yang cepat ke atas badan disebabkan ia cepat diserap oleh paru-paru. Darah yang mengalir daripada paru-paru akan terus dipam ke dalam jantung kemudian ke otak. Salah satu fungsi nikotin adalah memberi kita ‘hadiah’ dalam bentuk perasaan gembira, seronok dan juga ghairah. Ini akan membuatkan sesorang itu dapat lebih fokus dalam melakukan sesuatu perkerjaan dan lebih kuat ingatannya.

BAGAIMANA OTAK BERFUNGSI?
Otak kita mempunyai satu sistem yang dikenali sebagai ‘Reward Pathway’. Reward pathway merupakan salah satu litar di dalam otak yang berfungsi untuk memberikan perasaan puas dan gembira pada manusia. Bukan itu sahaja, kelakuan kita juga akan bergantung kepada keadaan ‘Reward Pathway’ tersebut. Sebagai contoh, ada seseorang yang asyik makan coklat dan dia merasa gembira setiap kali makan coklat. Kita akan dapat lihat tindak tanduknya selalu akan mencari coklat. Jika dia tidak dapat coklat tersebut dia akan merasa murung, sedih dan tidak dapat menumpukan perhatian kepada kerjanya. Jika dia dapat coklatnya, dia akan berasa gembira, lebih fokus dan mampu membuat kerja dengan baik.
Begitu juga kepada perokok. Cuba tanya kepada perokok tegar, apakah yang mereka rasa setelah merokok? Sudah tentu mereka akan rasa gembira. Tanya lagi sekali. Apakah perasaan mereka jika tidak dibenarkan merokok untuk seharian? Sudah tentu mereka akan kemurungan, sedih, tidak dapat fokus dan tidak dapat buat kerja. Tanya lagi. Apakah perasaan mereka apabila dapat merokok selepas seharian tidak dibenarkan merokok? Sudah tentu hembusan mereka akan merasa sangatlah gembira selepas beberapa hembusan yang pertama. Kerana otak mereka sudah dipenuhi dengan nikotin yang akan menyebabkan reward pathway memberi perasaan gembira kepada si perokok. Inilah namanya ketagihan.

BAGAIMANA KETAGIHAN NIKOTIN BERLAKU?

Apabila seseorang menghisap rokok, nikotin yang disedut akan diserap masuk ke dalam paru-paru dan dipam oleh jantung terus ke otak. Di otak pula, nikotin akan bertindak pada ‘nicotinic receptor’ dan akan menyebabkan rembesan bahan yang dinamakan dopamine dalam ‘reward pathway’. Dopamine di dalam ‘reward pathway’ ini akan memberikan perasaan seronok dan gembira pada perokok.
Malangnya semakin banyak nikotin yang disedut, semakin banyak ‘nicotinic receptor’ yang terhasil pada laluan tersebut. Ini menyebabkan semakin banyak dose nikotin yang diperlukan untuk memenuhi tapak-tapak receptor tersebut supaya perasaan puas yang sama dapat dihasilkan.
Hasilnya, seseorang itu akan sentiasa menambah bilangan rokok yang dihisapnya.
Waktu mula-mula merokok mungkin 2-3 batang sehari. Makin lama makin meningkat  bilangan roko yang dihisap hingga mencecah satu kotak sehari.

KETAGIHAN NIKOTIN AKAN MEMBAWA KEPADA KETAGIHAN DADAH LAIN
Akan sampai suatu tahap dimana nikotin tidak mampu memberi perasaan puas yang dikehendaki oleh seseorang penghisap rokok. Tanyalah kepada penagih dadah. Majoritinya sudah tentu akan cakap dia bermula dengan merokok. Kerana disinilah punca penagihan dadah berlaku. Ketika mana nikotin dalam rokok tidak mampu memberi rasa puas seperti yang otak kita ingini, maka otak kita sendiri akan menyuruh untuk mencari sesuatu yang dapat memberi kepuasan yang lebih kepada badan kita. Penghisap rokok itu akan mula mencuba jenis dadah untuk mencapai tahap kepuasan yang diingini. Akhirnya, perokok bertukar arah mencuba bahan-bahan terlarang bagi memenuhi kehendak ‘reward pathway’nya. Sebab itu ROKOK merupakan permulaan kepada penagihan dadah. Oleh itu, sepatutnya seseorang itu perlu mengelakkan diri daripada mula merokok. Sesiapa yang sudah lama merokok itu, cubalah untuk berhenti merokok

KERAGUAN DAN MITOS KETIKA HENDAK BERHENTI MEROKOK
Terdapat banyak keraguan dan mitos-mitos yang berlaku jika kita hendak berhenti merokok:

BERAT BADAN BERTAMBAH APABILA BERHENTI MEROKOK

Memang tidak dinafikan bahawa ramai daripada perokok yang berhenti merokok akan bertambah berat badan. Ia bukanlah kesalahan berhenti merokok itu sendiri. Ini merupakan salah satu tindak balas badan untuk memenuhi ‘Reward Pathway’ tersebut kerana sebelum ini ia telah dibanjiri dengan dopamine. Maka perasaan puas dan gembira bila merokok perlu ditukarkan kepada cara yang lain. Dan selalunya bekas perokok akan menjadikan ‘tabiat makan banyak’ sebagai tabiat baru untuk menggantikan rokok dan perbuatan ini tidak diiringi dengan peningkatan aktiviti fizikal. Ini menyebabkan berat badan mereka bertambah.
Ramai daripada bekas perokok menyalahkan perbuatan berhenti merokok sebagai penyebab naiknya berat badan mereka. Malah, ada yang mula merokok balik supaya berat badannya berkurangan. Diingatkan lagi sekali. Ia bukan salah berhenti merokok. Ia adalah tindak balas badan untuk memenuhi kehendak ‘reward pathway’ tersebut yang sudah lama dibanjiri dengan dopamine.
Oleh itu, cara permakanan yang betul mestilah diamalkan. Sedikit nasihat berkenaan permakanan. Kurangkan gula ringkas terutamanya minuman berkarbonat, minuman 3 dalam satu, minuman yang mempunyai susu pekat manis. Sederhanakan pengambilan nasi, bihun, mee, tosai, rotai canai dan yang berasaskan tepung. Ini kerana semua ini akan diuraikan menjadi gula. Banyakkan mengambil sayur-sayuran dan makanan yang mempunyai gula kompleks seperti oat. Perlu diingatkan bahawa gula yang berlebihan di dalam badan akan ditukarkan kepada lemak. Mengurangkan pengambilan gula juga sebenarnya dapat mengurangkan penghasilan lemak. Banyakkan makanan yang mempunyai serat yang tinggi seperti sayur-sayuran dan buah-buahan. Ini akan membantu anda kenyang tanpa mengambil nasi ataupun jenis makanan lain yang berkarbohidrat. Selain daripada itu, aktiviti fizikal juga diperlukan untuk membakar lemak hasil daripada apa yang kita makan.

SAKIT JANTUNG SETELAH BERHENTI MEROKOK

Perlu diketahui bahawa merokok itu sendiri adalah salah satu faktor penyebab sakit jantung. Bukan setakat itu, statistik menunjukkan kadar pesakit jantung semakin meningkat bagi pesakit yang baru berumur 30 an. Maksudnya disini semakin ramai orang muda yang terkena sakit jantung. Seperti yang kita tahu selalunya mereka yang mempunyai sakit jantung ini berumur 50 lebih dan mempunyai penyakit lain seperti kencing manis dan darah tinggi. Jadi kenapa trend sakit jantung ini semakin meningkat di kalangan orang muda. Jawapannya adalah sebab mereka MEROKOK. Satu kajian telah dibuat menjurus kepada orang muda yang merokok. Kajian itu mendapati orang muda yang merokok lebih daripada 20 batang sehari akan mempunyai risiko 8 kali ganda untuk mendapat serangan sakit jantung berbanding mereka yang tidak merokok. Oleh itu, berhenti merokok bukanlah penyebab kepada serangan sakit jantung. Tetapi puncanya adalah rokok itu sendiri

NAK BERHENTI MEROKOK TERUS ATAUPUN KURANGKAN PERGAMBILAN SEDIKIT DEMI SEDIKIT

Ramai mengatakan terus berhenti merokok adalah cara yang tidak berkesan jika benar-benar hendak berhenti merokok kerana mereka akan mula merokok balik lepas beberapa hari. Mereka juga mengatakan bahawa mengurangkan bilangan rokok yang dihisap hari demi hari adalah lebih berkesan. Tetapi kajian telah menemui sebaliknya. Mereka yang terus berhenti merokok mempunyai peratusan yang tinggi untuk berterusan tidak merokok jika dibandingkan dengan mereka yang cuba mengurangkan pengambilan rokok sedikit demi sedikit dengan tujuan untuk berhenti merokok.
Satu kajian telah dibuat di England daripada tahun 2009 ke 2011 melibatkan 697 orang perserta. Ia dibahagikan kepada 2 kumpulan. Kumpulan pertama adalah yang terus berhenti merokok dan kumpulan kedua adalah yang cuba berhenti merokok dengan mengurangkan pengambilan rokok sedikit demi sedikit. Di dalam kajian itu mendapati, terus berhenti merokok mempunyai peratusan yang lebih tinggi untuk berjaya berhenti merokok sepenuhnya.

SAYA BATUK-BATUK LEPAS BERHENTI MEROKOK

Selain daripada berat badan yang meningkat, orang yang cuba berhenti merokok juga akan mengadu batuk-batuk ketika dalam proses berhenti merokok. Perlu diketahui bahawa asap rokok akan merosakkan saluran pernafasan dan membuatkan ia sentiasa kering. Ketika mana sesorang itu berhenti merokok, saluran pernafasannya akan cuba diperbaiki oleh badan dan kadang-kadang mengalami proses KERADANGAN(INLAMMATION). Ini menyebabkan kahak terhasil daripada saluran pernafasan. Kahak ini akan menyebabkan tekak terasa gatal dan pesakit tersebut akan batuk untuk mengeluarkan kahak tersebut. Selain daripada itu penghasilan kahak ini juga berfungsi untuk mengeluarkan bahan kimia rokok daripada paru-paru. . Oleh itu jangan risau, badan anda sedang membersihkan paru-paru dengan efisien.

BAGAIMANA HENDAK BERHENTI MEROKOK?

Kementerian Kesihatan Sendiri telah mengadakan program ‘Klinik Berhenti Merokok’ untuk seluruh warganegara Malaysia. Di Klinik ini anda akan diberi kaunseling dan pemeriksaan berkala. Di sini juga menyediakan intervensi perubatan yang akan membantu mereka yang ingin berhenti merokok.

FAKTA

Statistik terbaru mengenai ketagihan merokok di negara ini begitu menggerunkan apabila jumlah perokok meningkat kepada 4.7 juta orang tahun lalu berbanding 3.1 juta orang pada 2007.
Menurut kajian pakar elektrofisiologi kardiak di Institut Jantung Mazankowski, Universiti Alberta, Kanada, Roopinder Sandhu, wanita yang merokok walaupun sebatang sehari berisiko tinggi meninggal dunia secara tiba-tiba akibat serangan jantung dan masalah berkaitan jantung.
Kira-kira 40 jenis penyakit ada hubung kait dengan merokok, termasuk barah mulut dan paru-paru.
Rokok mengandungi 4,000 hingga 7,000 bahan kimia merbahaya.
Statistik di Malaysia menunjukkan setiap hari seramai 40 hingga 50 perokok baru mulai terjebak ke kancah itu.
Kementerian Kesihatan Malaysia merekodkan hampir 10,000 kematian setiap tahun dikaitkan dengan tabiat merokok.
Statistik Pertubuhan Kesihatan Dunia (WHO) menunjukkan terdapat 600,000 kematian setahun berlaku di seluruh dunia disebabkan pendedahan kepada asap rokok dan 64 peratus daripada angka terbabit ialah wanita.

Sumber: rootofscience.com & klik4kesihatan.com


SAWAN TANGIS (COLIC) PUNCA BAYI MENANGIS LUAR BIASA KUAT

Setiap bayi yang baru lahir akan menangis secara purata dua jam setiap hari. Ada pelbagai sebab yang menyebabkan bayi itu menangis antaranya adalah mereka lapar, letih, mengantuk, kurang selesa kerana lampin basah dan merasa sejuk atau panas. Setiap individu, ibu bapa, keluarga terdekat serta orang sekeliling akan merasa kurang senang apabila mendengar bayi menangis, apatah lagi jika bayi itu berteriak kuat dan berpanjangan.

APAKAH COLIC / SAWAN TANGIS?

Sawan tangis atau ‘infantile colic’ merupakan keadaan bayi yang menangis lebih dari tiga jam sehari, sekurang-kurangnya tiga hari dalam seminggu selama tiga minggu atau lebih (rule of three). Kondisi ini sebenarnya agak lazim berlaku memandangkan ianya terjadi kepada satu hingga dua daripada lima bayi yang dilahirkan.
Bayi yang mengalami masalah colic kebiasaannya menangis berlebihan terutama sekali pada waktu petang dan malam. Namun serangan sawan tangis ini masih boleh berlaku pada bila-bila masa dan sukar dijangka. Selalunya ia bermula ketika bayi berusia dua minggu dan memuncak ketika bayi berusia enam minggu serta akan hilang apabila bayi mencecah usia tiga atau empat bulan. Kadangkala keadaan ini boleh berlarutan sehingga bayi berusia enam bulan.

APAKAH TANDA-TANDA COLIC?
Jika dilihat, bayi yang mengalami colic mempunyai tangisan yang luar biasa kuatnya. Tanda-tanda colic boleh dikesan ketika bayi menangis, tangan mereka tergenggam erat, kaki mengerekot, badan berpeluh-peluh serta muka bertukar kemerah-merahan seolah-olah mereka di dalam kesakitan yang amat sangat. Pelbagai usaha boleh dilakukan ketika sawan tangis terjadi seperti memberi bayi susu badan, puting tiruan, mendodoi, membedung bayi namun lazimnya masih gagal untuk mententeramkan bayi. Sawan tangis juga boleh menyebabkan perut bayi menjadi kembung kerana tertelan angin akibat menangis terlalu lama yang boleh menyebabkan bayi menjadi tidak selesa.

KENAPA BAYI MENDAPAT COLIC?

Punca terjadinya sawan tangis ini sebenarnya masih tidak diketahui. Para doktor dan saintis mengandaikan bahawa ianya berlaku disebabkan masalah ketidakhadaman, angin atau usus yang terlalu sensitif kepada protein tertentu yang terkandung di dalam susu formula atau susu ibu. Ada juga yang mengatakan ia merupakan salah satu tantrum bayi. Secara amnya, colic berlaku sama rata antara bayi lelaki atau bayi perempuan sama ada mereka menerima susu ibu atau susu formula.

Apabila bayi menangis dengan lama, beberapa masalah kesihatan perlu difikirkan seperti jangkitan kuman pada saluran air kencing, meningitis, masalah refluks atau alahan terutama sekali jika bayi menerima susu formula.

Bayi yang mengalami masalah colic sepatutnya kelihatan sihat dan mempunyai peningkatan berat badan yang baik. Pengambilan sejarah kesihatan dan pemeriksaan fizikal oleh doktor sebenarnya sudah memadai untuk membuat diagnosis sawan tangis. Namun, ibu bapa haruslah mendapatkan rawatan sekiranya bayi menangis kuat berserta dengan demam, sukar bernafas, sawan, muka kelihatan pucat atau biru, tidak menyusu dengan baik dan muntah yang berterusan atau berak berdarah.

BAGAIMANA MERAWAT COLIC?
Pelbagai kajian telah dilakukan oleh saintis seperti urutan (infat massage), chiropractic, membedung (swaddle), gripe water, teh herba dan penggunaan ubat seperti simethicone tetapi malangnya semuanya tidak terbukti berkesan untuk merawat colic. Setakat ini hanya usaha dan rawatan berikut sahaja terbukti dapat mengurangkan sedikit tangisan bayi. Pengambilan ubat seperti probiotic (mengandungi Lactobacillus reuteri (strain DSM 1793), pemberian susu hypoallergik jika tidak menyusu badan dan pengurangan pengambilan makanan tenusu, gandum dan kekacang di dalam diet seharian ibu yang menyusu anak.

KESAN AKIBAT COLIC

Sawan tangis akan baik sendiri apabila umur bayi mencecah usia tiga hingga empat bulan. Mungkin senang untuk kita memperkatakan tetapi sebenarnya amat sukar untuk kita hadapi sendiri bayi yang menangis tanpa henti. Pelbagai komplikasi boleh terjadi akibat daripada colic dan kesan buruk ini lebih tertumpu kepada ibu bapa serta keluarga dan bukannya kepada bayi tersebut.

Bayi yang mengalami sawan tangis akan pulih sendiri tanpa sebarang rawatan. Namun bayi yang sentiasa menangis boleh menyebabkan kegagalan untuk menyusu badan secara eksklusif, ibu mendapat masalah kemurungan dan ketegangan hubungan antara suami isteri. Shaken baby syndrome (pendarahan dalam otak bayi akibat digoncang dengan kuat) dikhuatiri boleh terjadi akibat ibu bapa yang merasa sangat tertekan dalam menjaga bayi yang kuat merengek.

Sememangnya tidak mudah untuk menghadapi bayi yang menangis tanpa henti. Oleh yang demikian, sokongan ahli keluarga terutama sekali suami amat penting. Bukan sahaja sokongan emosi tetapi suami juga perlu membantu untuk menjaga bayi itu supaya ibu dapat berehat dan menenangkan fikiran.

Sumber: Dr Maryamjameelah Razali  / www.doktorbudak.com


PERINGKAT KEHAMILAN – TRIMESTER KETIGA (MINGGU 28 HINGGA 40)

TRIMESTER KETIGA: PERUBAHAN YANG WANITA ALAMI
Sebahagian daripada ketidakselesaan yang sama anda telah alami dalam trimester kedua anda. Ramai wanita mendapati sukar bernafas dan mereka perlu pergi ke bilik mandi lebih kerap. Ini adalah kerana bayi semakin besar dan ia meletakkan lebih banyak tekanan pada organ-organ anda. Jangan bimbang, bayi anda adalah baik dan masalah ini akan berkurangan sebaik sahaja anda melahirkan.

TRIMESTER KETIGA: PERUBAHAN EMOSI DAN FIZIKAL
Beberapa perubahan baru yang anda mungkin perasan pada trimester ketiga termasuk:

Sesak nafas
Pedih ulu hati
Bengkak pergelangan kaki, jari, dan muka. (Jika anda mendapati mana-mana bengkak secara tiba-tiba atau melampau atau jika berat badan anda meningkat dengan cepat, hubungi doktor anda dengan segera. Ini boleh menjadi tanda preeclampsia.)
Buasir
Tender dada, yang mungkin bocor berair pra-susu yang dipanggil kolostrum
Pusat anda boleh terbonjol keluar
masalah tidur
Bayi “jatuh”, atau bergerak lebih rendah di dalam abdomen anda
Kontraksi, yang boleh menjadi tanda sebenar atau palsu

TRIMESTER KETIGA: PERUBAHAN SEBAGAI TANDA HAMPIR MELAHIRKAN

Seperti yang anda berhampiran tarikh akhir anda, serviks anda menjadi nipis dan lebih lembut. Ini adalah normal, proses semulajadi yang membantu saluran kelahiran (faraj) untuk membuka semasa proses kelahiran. Doktor anda akan memeriksa perkembangan anda dengan peperiksaan faraj, anda hampir dengan tarikh bersalin anda. Teruja – detik akhir telah mula!

TRIMESTER KETIGA: BAYI PADA 32 MINGGU

Tulang bayi anda terbentuk sepenuhnya, tetapi masih lembut.
Mata boleh membuka dan menutup dan rasa perubahan dalam cahaya.
Paru-paru tidak terbentuk sepenuhnya, tetapi amalan “bernafas” pergerakan berlaku.
Badan bayi anda mula menyimpan mineral penting, seperti besi dan kalsium.
Lanugo mula jatuh.
Berat bayi anda semakin meningkat dengan cepat, kira-kira ½ paun seminggu. Sekarang, bayi anda adalah kira-kira 15 hingga 17 inci panjang dan berat kira-kira 4-4 pound ½.

TRIMESTER KETIGA: BAYI PADA 37-40 MINGGU

Menjelang akhir 37 minggu, bayi anda dianggap jangka penuh. Organ bayi anda sudah bersedia untuk berfungsi sendiri.
Semakin menghampiri tarikh melahirkan, bayi anda boleh bertukar ke kedudukan kepala ke bawah untuk kelahiran. Kebanyakan bayi “hadir” kepala ke bawah.
Pada kelahiran, bayi anda mungkin berat antara 6 pound, 2 auns dan 9 paun, 2 auns dan 19-21 inci panjang. Kebanyakan bayi yang penuh panjang jatuh dalam julat. Tetapi bayi yang sihat datang dalam saiz yang berlainan.

Sumber: Kesihatanibumengandung.blogspot


PERINGKAT KEHAMILAN – TRIMESTER KEDUA (MINGGU 14 HINGGA 26)

Kebanyakan wanita mendapati trimester kedua kehamilan lebih mudah daripada yang pertama. Anda mungkin melihat bahawa gejala seperti loya dan keletihan akan hilang. Tetapi perubahan yang lebih ketara kepada badan anda kini berlaku. Abdomen anda akan berkembang kerana bayi terus berkembang. Dan sebelum trimester ini berakhir, anda akan merasakan bayi anda mula bergerak!

TRIMESTER KEDUA: PERUBAHAN IBU
Badan anda berubah untuk membuat bilik untuk bayi anda berkembang, anda mungkin merasai:

Sakit badan, seperti bahagian belakang, abdomen, paha, atau paha sakit
Regangkan tanda pada perut anda, payudara, paha, atau punggung
Gelap kulit di sekitar puting anda
Satu garis pada kulit berjalan dari butang perut ke garis rambut kemaluan
Tompok kulit gelap, biasanya seluruh pipi, dahi, bibir, hidung, atau atas. Tampalan sering dipadankan pada kedua-dua belah muka. Ini kadang-kadang dikenali sebagai topeng kehamilan.
Tangan kebas atau kesemutan, dipanggil sindrom carpal tunnel
Gatal-gatal pada abdomen, tapak tangan, dan kaki. (Panggil doktor anda jika anda mempunyai loya, hilang selera makan, muntah, demam kuning, atau keletihan yang digabungkan dengan gatal-gatal. Ini boleh menjadi tanda-tanda masalah hati yang serius.)
Bengkak pergelangan kaki, jari, dan muka. (Jika anda mendapati mana-mana bengkak secara tiba-tiba atau berat badan anda meningkat secara mendadak, hubungi doktor anda dengan segera. Ini boleh menjadi tanda preeclampsia.)

TRIMESTER KEDUA: BAYI PADA 16 MINGGU

Tisu otot dan tulang terus kepada bentuk, mewujudkan rangka yang lebih lengkap.
Kulit mula terbentuk. Anda hampir boleh melihat melaluinya.
Meconium (MIH-KOH-Nee-Uhm) terbentuk dalam saluran usus bayi anda. Ini akan menjadi pergerakan usus pertama bayi anda.
Bayi anda membuat menghisap usul dengan mulut (menghisap refleks).
Bayi anda mencapai panjang kira-kira 4 hingga 5 inci dan berat hampir 3 auns.

TRIMESTER KEDUA: BAYI PADA 20 MINGGU

Bayi anda adalah lebih aktif. Anda mungkin berasa sedikit fluttering.
Bayi anda dilindungi oleh rambut halus, lembut seperti bulu dipanggil lanugo (luh-Noo-goh) dan lapisan berlilin dipanggil vernix. Ini melindungi bawah kulit membentuk.
Kening, bulu mata, kuku, dan kuku kaki telah terbentuk. Bayi anda juga boleh calar sendiri.
Bayi anda boleh mendengar dan menelan.
Sekarang pertengahan kehamilan anda, bayi anda adalah kira-kira 6 inci panjang dan berat kira-kira 9 auns.

TRIMESTER KEDUA: BAYI PADA 24 MINGGU

Sumsum tulang mula membuat sel-sel darah.
Citarasa membentuk pada lidah bayi anda.
Tapak kaki dan cap jari telah dibentuk.
Tanah rambut mula tumbuh di atas kepala bayi anda.
Paru-paru terbentuk, tetapi tidak berfungsi.
Tangan dan menyentakkan refleks mula berlaku.
Bayi anda tidur dan kerap bangun.
Jika bayi anda lelaki, testikelnya mula bergerak dari abdomen ke dalam skrotum. Jika bayi anda adalah perempuan, rahim dan ovarinya berada di tempat, dan bekalan seumur hidup telur telah dibentuk dalam ovari.
Bayi anda menyimpan lemak dan telah mendapat agak sedikit berat badan. Sekarang pada kira-kira 12 inci panjang, bayi anda mempunyai berat kira-kira 1 paun ½.

Sumber: Kesihatanibumengandung.blogspot


PERINGKAT KEHAMILAN – TRIMESTER PERTAMA (MINGGU 1 HINGGA 13)

GAMBARAN KESELURUHAN
Mengandung diukur dalam trimester dari hari pertama tempoh terakhir haid anda (LMP) dan biasanya berlangsung selama kira-kira 40 minggu dari konsep kepada kelahiran bayi. Masa ini dibahagikan kepada 3 tempoh: trimester pertama, trimester kedua dan trimester ketiga.
Tiga Peringkat Kehamilan (Trimester pertama, kedua dan ketiga)
Trimester pertama diukur dari konsep kepada kira-kira minggu ke-12 kehamilan, trimester kedua dari kira-kira 13 hingga 27 minggu kehamilan; dan trimester ketiga dari kira-kira 28 minggu kehamilan sehingga kelahiran. Mari kita lihat apa yang berlaku dengan anda dan bayi anda semasa setiap tiga peringkat.

APA YANG PERLU MAMA TAHU KETIKA TRIMESTER PERTAMA
TRIMESTER PERTAMA: PERUBAHAN AWAL DALAM BADAN WANITA
Semasa trimester pertama badan anda menjalani banyak perubahan. Perubahan hormon menjejaskan hampir setiap sistem organ dalam badan anda. Perubahan ini boleh mencetuskan gejala walaupun dalam minggu pertama kehamilan. Tak datang haid adalah tanda jelas bahawa anda sedang hamil.

TRIMESTER PERTAMA: PERUBAHAN FIZIKAL DAN EMOSI WANITA
Perubahan lain yang anda mungkin alami semasa trimester pertama termasuk:

Keletihan yang melampau, payudara bengkak.
Puting anda juga mungkin melekat keluar.
Sakit perut dengan atau tanpa muntah (morning sickness)
Mengidam atau kebencian untuk makanan tertentu, perubahan mood, sembelit (masalah mempunyai pergerakan usus), perlu membuang air kecil lebih kerap, sakit kepala, pedih ulu hati, penambahan berat badan atau penurunan.

TRIMESTER PERTAMA: PERUBAHAN DALAM RUTIN HARIAN WANITA
Selari dengan perubahan badan anda, anda mungkin perlu membuat perubahan kepada rutin harian anda, seperti akan tidur lebih awal atau makan kerap, hidangan kecil. Mujurlah, kebanyakan ketidakselesaan ini akan hilang ketika kehamilan anda berkembang, namun sesetengah wanita mungkin tidak berasa sebarang ketidakselesaan! Jika anda telah hamil sebelum ini, anda mungkin berasa berbeza kali ini. Sama seperti setiap wanita adalah berbeza, begitu juga dengan setiap kehamilan.

PERKEMBANGAN JANIN KETIKA TRIMESTER PERTAMA
Trimester Pertama: Bayi Pada 4 Minggu

Otak dan saraf tunjang bayi anda telah mula untuk membentuk.
Jantung mula membentuk.
Lengan dan kaki tunas muncul.
Bayi anda kini embrio dan 1/25 inci panjang.

Trimester Pertama: Bayi Pada 8 Minggu

Semua organ-organ utama dan struktur badan luar telah mula untuk membentuk.
Jantung bayi anda berdegup dengan rentak biasa.
Lengan dan kaki tumbuh lagi, dan jari dan jari kaki telah mula untuk membentuk.
Organ-organ seks mula terbentuk.
Mata telah berpindah ke hadapan pada muka dan kelopak mata telah terbentuk.
Tali pusat dapat dilihat dengan jelas.
Pada akhir 8 minggu, bayi anda adalah janin dan kelihatan lebih seperti manusia. Bayi anda adalah hampir 1 inci panjang dan berat kurang daripada 1/8 auns.

Trimester Pertama: Bayi Pada 12 Minggu

Saraf dan otot mula bekerja bersama-sama. Bayi anda boleh membuat genggaman.
Organ-organ seks luaran menunjukkan jika bayi anda adalah lelaki atau perempuan. Seorang wanita yang melakukan ultrasound pada trimester kedua atau kemudiannya mungkin dapat mengetahui jantina bayi.
Kelopak mata menutup untuk melindungi mata. Mereka tidak akan membuka lagi sehingga minggu ke-28.
Pertumbuhan kepala telah perlahan. Kini, pada kira-kira 3 inci panjang, berat bayi anda hampir satu auns.

Sumber: Kesihatanibumengandung.blogspot


INI PERKARA BIASA YANG PERLU MAMA LAKUKAN JIKA ANAK DEMAM, BATUK & SELSEMA!

Kalau orang dulu, demam, batuk dan selsema tak bagi mandi, jadi panas tu akan terperap dalam badan dan lama-kelamaan boleh menyumbang kepada keadaan yang lebih teruk. Zaman dah berubah, bidan pun belajar sains dan teknologi. Doktor turut pesan, jika anak demam, pasangkan aircond di rumah jika ada supaya suhu sejuk dan rumah tidak berkuap.

Bagi ibu yang menyusukan anak dengan susu ibu, menjadi satu kelebihan dengan kerap menyusukan anak semasa anak dalam fasa tidak sihat supaya anak menjadi lebih bertenaga dan antibodi yang dibekalkan mampu melawan penyakit dengan cepat. Maka buat ibu baru, jangan panik. Banyakkan membaca, pasti luas pengetahuan.
Jika anak demam pastikan anak itu dimandikan 3 kali sehari supaya panasnya keluar. Memang betul pun masa ibu jadi cikgu Sains dulu ada topik kenapa air panas dalam cawan teh akan sejuk dalam beberapa minit? Ini kerana haba panas akan bergerak keluar mencari kawasan sejuk samalah dengan suhu badan yang panas tadi.

BILA SELSEMA Tetap mandikan 3 kali sehari supaya bila selepas mandi, lendir itu akan mudah keluar. Namun sayangnya ramai ibu-ibu hari ini ingat jika selsema anak sejuk maka jangan mandikan. Apabila ini berlaku anak mudah berkahak sehingga sesak nafas. Ibu cuba praktikkan setiap kali anak ada selsema, alhamdulillah maksimum kena pun 3 hari.

BILA BATUK Tetap mandikan 3 kali supaya panasnya keluar dan bila tidur malam, sapukan minyak telon atau minyak yuu yee dibelakang badan anak dalam jam antara 1-3 pagi, kahaknya cepat beransur baik. Jika minyak terlalu panas, campurkan sedikit dengan minyak kelapa atau minyak zaitun sebelum di urut pada badan anak. (Tips dari Doktor Fairuz: bila kahak die dah longgar tepuk belakang anak everytime die batuk takpe die muntah lebih baik jadi semua lendir2 tu keluar)

WAKTU MANDI YANG SESUAI UNTUK ANAK ialah jam 8 pagi, selepas zohor dan sebelum jam 7 malam. Jika terpaksa mandikan selepas jam 7 malam, mandikan dengan air suam dan sapukan minyak panas selepas mandi supaya dada tidak mudah sejuk dan diserang selsema.

TABIAT SELEPAS MANDI, sapukan minyak panas pada ubun-ubun anak, belakang telinga, tapak tangan, dada dan belakang dada serta betis dan tapak kaki. Ini membantu melancarkan peredaran darah anak juga secara tidak langsung.

Kredit:  FB Tip Wanita & Info Keluarga


AWASI ANAK DARIPADA SI PELAKU PEDOFILIA. KEMUNGKINAN PELAKU ADALAH ORANG PALING ANDA PERCAYAI.

AWASI ANAK ANDA DARIPADA SI PELAKU PEDOFILIA
Pedofilia merupakan salah satu penyakit psikologi yang agak sukar dikesan kerana kelihatan normal dan mesra dengan kanak-kanak menyebabkan kanak-kanak mudah terpengaruh serta dekat dengan mereka. Istilah pedofilia digunakan buat pertama kalinya pada 1856 oleh seorang pakar psikiatri dari Vienna dan pada 1950-an, ‘penyakit’ ini mula dianggap sebagai salah satu daripada masalah kesihatan mental. Kriteria utama penghidapnya adalah suka kepada kanak-kanak dan mempunyai kecenderungan seksual kepada mereka. Namun, terdapat salah faham dalam masyarakat kita apabila menganggap pedofilia hanyalah pelaku jenayah seksual terhadap kanak-kanak sedangkan golongan yang tertarik kepada kanak-kanak tanpa melakukan gangguan seksual juga adalah pedofilia. Ini yang menjadi kebimbangan utama kerana ramai penghidap menyembunyikan masalah mereka tanpa mendapatkan rawatan. Pelaku pedofilia berusia seawal 16 tahun dan mangsa selalunya adalah kanak-kanak di bawah usia 13 tahun.

PUNCA BERLAKUNYA PEDOFILIA

Direkodkan kebanyakan pedofilia pernah menjadi mangsa gangguan seksual dan mempunyai tahap intelektual yang rendah, iaitu mereka tidak boleh berfikir secara rasional.

Pedofilia juga tergolong daripada mereka yang melakukan penyalahgunaan dadah ephatamine yang membuatkan mereka lebih berani, berasa mempunyai kuasa dan berasa apa yang dilakukan adalah betul, serta mereka yang mengalami kecelaruan personaliti.

KESAN MANGSA PEDOFILIA

Impak terhadap kanak-kanak yang mengalami gangguan seksual oleh pedofilia ini sangat membimbangkan kerana meninggalkan kesan trauma yang boleh menyebabkan kemurungan dan ada juga mengalami ketagihan seks sejak kecil.

Kesannya sangat bergantung kepada usia mereka. Bagi mangsa yang masih kecil, mereka masih tidak mengetahui apa yang berlaku dan tidak mempunyai memori untuk mengingati apa yang telah berlaku, namun jika mangsa dalam kalangan kanak-kanak yang lebih berusia, seperti usia 11 hingga 13 tahun, adanya stigma masyarakat terhadap mereka.

Masyarakat akan mula berkata-kata tentang kejadian yang berlaku kepada kanak-kanak itu membuatkan mereka menjadi trauma dan malu dengan apa yang menimpa.

MELIBATKAN ORANG YANG PALING DIPERCAYAI
Kes-kes pedofilia yang dilaporkan berlaku sering kali melibatkan mereka yang bekerja dalam persekitaran kanak-kanak. Pendekatan seperti saringan kesihatan mental serta latar belakang termasuk salah laku lampau menjadi salah satu aspek penting bagi memastikan orang yang bekerja dengan kanak-kanak memberi perlindungan yang sepatutnya kepada mereka bukan menjadikan kelemahan kanak-kanak sebagai peluang untuk melakukan jenayah. Pelaku biasanya mengambil peluang untuk bekerja dalam persekitaran kanak-kanak dengan cara mendekati mereka untuk memperoleh kepercayaan, seterusnya mempengaruhi mangsa untuk melakukan aksi-aksi seksual di hadapan mereka atau dirakamkan untuk tontonan pelaku yang lain.

JENAYAH TANPA SENTUHAN

Kes pedofilia dalam talian juga dilihat semakin membimbangkan pada masa kini kerana kanak-kanak sudah didedahkan kepada perkembangan teknologi seawal usia empat tahun, menyebabkan mereka lebih terdedah kepada bahaya pedofilia.

Penggunaan Internet tanpa pengawasan orang dewasa menyebabkan kes pedofilia boleh berlaku tanpa sebarang sentuhan oleh pelaku kepada mangsa, malah tidak perlu mengadakan pertemuan untuk melakukan jenayah ini.

Dengan adanya media sosial, pelaku pedofilia dengan mudah dapat berkomunikasi dengan kanak-kanak melalui medium chatting. Pada awalnya, mereka akan memulakan perkenalan seperti orang lain, namun lama kelamaan pelaku akan meminta kanak-kanak menghantar gambar bogel atau gambar alat kemaluan mereka dan meminta mereka merakamkan video tanpa memakai pakaian.

Lebih menakutkan lagi, gambar atau video yang diberi akan disebarkan melalui online untuk diakses kepada komuniti pedofilia di seluruh dunia. Bayangkan bagaimana reaksi kanak-kanak ini 20 tahun kemudian jika ia didedahkan kembali atau disebarkan oleh mereka yang berniat jahat.

PENTINGNYA PENDIDIKAN SEKS

Reaksi orang di sekeliling sangat penting dalam menangani isu pedofilia. Keluarga terdekat juga dilihat mempunyai ‘pas ekspres’ untuk mendekati kanak-kanak tanpa sebarang prasangka, malah sejumlah kes dilaporkan melibatkan ahli keluarga terdekat.

Ada segelintir ibu bapa yang tidak mempercayai aduan daripada anak sendiri kerana beranggapan mereka menipu untuk meraih perhatian daripada ibu bapa menyebabkan banyak masalah pedofilia menjadi kes terpencil.

Disebabkan itu, ibu bapa perlu peka dan menyedari adanya perubahan pada tingkah laku pada anak-anak mereka. Jika anak-anak mengadu, anda perlu menyiasat perkara tersebut dan bukan melabel mereka menipu disebabkan pelakunya ada dalam kalangan keluarga.

Jika anak anda menjadi mangsa, biasanya emosi mereka mudah terganggu. Anak kecil cenderung untuk ‘berkepit’ dengan ibunya manakala anak yang lebih besar menjadi pemarah dan kadangkala apa yang berlaku terbawa-bawa pada waktu tidur seperti mimpi ngeri, terjaga ketika tidur, atau menangis dalam tidur.

Berlaku juga tingkah laku seperti anak kecil berminat untuk mengetahui tentang alat sulit orang dewasa.

Pendidikan seks sangat penting pada masa kini dan menganggap ibu bapa zaman sekarang perlu menjadi generasi pertama yang bercakap tentang pendidikan seks atau pornografi kepada anak-anak tanpa adanya tabu.

Antara perkara yang perlu diajar kepada kanak-kanak ialah:

Bercerita kepada ibu bapa tentang apa yang berlaku kepada mereka sepanjang hari sama ada di rumah atau di tempat jagaan, sekolah dan sebagainya.
Mengajar anak menghormati tubuh badannya dan menyatakan yang tidak semua bahagian tubuh badan boleh disentuh oleh sesiapa pun termasuk ibu bapa, adik beradik dan sesiapa sahaja.
Mengajar anak membezakan pegangan atau sentuhan yang tidak dibenarkan.
Selalu berbual dengan anak hingga melihat ketidakselesaannya bercakap mengenai sesuatu perkara terutama mengenai seks dan orang dewasa tertentu.
anak berjumpa pakar jika anak sering kencing malam dan kelihatan terganggu atau murung.
Sentiasa awasi dengan siapa anak kita berada. Jika anak mula gemar bermain komputer, siasat siapa kawan-kawannya di laman sosial.

Ibu bapa mesti sering bercerita berasaskan pengalaman yang mudah difahami anak mengikut umur dan memudahkannya untuk terasa dikaitkan.

Sumber: Internet


17 ADAB BERKUNJUNG RUMAH ORANG YANG PERLU DIPATUHI

Tetamu datang ke rumah itu memang rezeki kepada tuan rumah. Tetapi sebagai tetamu, anda perlu ada adab jika hendak ke rumah saudara mara, kenalan, adik beradik atau rumah ibu bapa sendiri. Tidak semestinya anda rapat dengan tuan rumah, anda boleh buat sesuka hati sahaja di rumah orang. Ingat! Jangan jadi tetamu yang kurang ajar.

MEMINTA IZIN

Sila pastikan anda memberitahu dan meminta izin terlebih dahulu dengan tuan rumah sebelum berkunjung ke rumahnya. Ini untuk mengelakkan daripada tetamu “menerjah” ke rumah pada masa tuan rumah dalam keadaan yang belum bersedia. Lebih afdal sekiranya tetamu membuat temu janji sebelum berkunjung. Tanyalah pada tuan rumah sekiranya mereka ada masa terluang pada tarikh yang anda ingin datang. Fahamilah bahawa tuan rumah itu juga mungkin mempunyai rancangan dan jadualnya yang tersendiri.

BERNIAT BAIK

Ikhlaskan niat yang baik-baik sahaja sebelum berkunjung ke rumah orang. Janganlah sesekali terlintas di fikiran hendak memerhatikan perabot yang digunakan murah atau mahal ataupun makanan apa yang akan dijamu dengan niat untuk menceritakan pada orang lain.

MENGUCAPKAN SALAM DAN MINTA IZIN SEBELUM MASUK RUMAH

Dalam ajaran Islam, had yang dibenarkan untuk meminta izin (dengan memberi salam) adalah sebanyak tiga kali. Jika setelah memberi salam tiga kali dan tiada jawapan daripada tuan rumah, maka tetamu harus beransur pulang. Dan jangan sesekali menerpa masuk ke dalam rumah orang tanpa diberi keizinan walaupun pintu rumahnya terbuka luas.

TIDAK MENGHENDAP ATAU MENGINTIP DI DEPAN PINTU

Tetamu dilarang sama sekali mengintip tuan rumah dari sebalik tingkap atau pintu untuk memeriksa sama ada mereka ada di rumah atau tidak. Ketika memberi salam, tetamu hendaklah mengelakkan diri daripada menghadap pintu masuk. Seandainya pintu rumah terbuka, jangan berdiri betul-betul menghadap pintu. Sebaliknya berilah salam di sebalik pintu untuk menjaga pandangan. Kita tidak tahu sama ada tuan rumah baru selesai keluar tandas ataupun dalam keadaan yang tidak menutup aurat. Beri mereka sedikit ruang untuk bersiap sedia.

TIDAK TERLALU KERAP BERKUNJUNG KE RUMAH YANG SAMA HINGGA BERLEBIH-LEBIHAN

Lawatan tetamu hendaklah berpada-pada. Janganlah bertandang selang dua hari sekali atau terlalu kerap sehingga mengakibatkan tuan rumah berasa tidak selesa. Begitu juga jika hendak ke rumah adik beradik sendiri. Jika mereka sudah berkahwin, hadkan untuk sering berkunjung ke rumah mereka. Perlu ingat bahawa adik beradik serta ipar kita juga perlu masa bersama dengan keluarga mereka sahaja tanpa kehadiran anda.

PILIH WAKTU YANG SESUAI

Tuan rumah mungkin sedang berehat jadi pilih waktu yang sesuai untuk bertandang. Tetamu harus mengelakkan bertandang ke rumah orang pada waktu-waktu umum untuk tidur atau berehat seperti pagi-pagi buta, tengah hari ataupun lewat malam. Seelok-eloknya, tanya terlebih dahulu pada tuan rumah waktu apakah yang paling sesuai untuk berkunjung.

MENGHORMATI PRIVASI TUAN RUMAH

Tetamu hendaklah menjaga pandangan daripada mata meliar memerhatikan ahli keluarga tetamu, bilik-bilik ahli keluarga, susun atur rumah atau perkakas yang digunakan.

DUDUK HANYA DI TEMPAT YANG TELAH DIIZINKAN

Duduk saja dimana anda dipelawa duduk. Duduk hanya apabila diizinkan dan apabila tuan rumah telah menunjukkan anda tempat duduk yang dikhaskan, janganlah sesuka hati berpindah ke bahagian lain atau sengaja meneroka tempat duduk yang lain. Perkara yang sama sekiranya anda ingin bermalam di rumah orang. Hanya tidur di bilik yang telah disediakan. Jangan berpindah-randah atau menggunakan bilik lain tanpa kebenaran tuan rumah.

SOLAT DI SURAU ATAU MASJID TERDEKAT

Elakkan untuk bersolat di rumah  tuan rumah jika anda masih mampu mencari surau atau masjid berdekatan. Ianya tidak salah, tetapi kalau boleh dielakkan, elakkan lah. Dikuatiri akan menyebabkan tuan rumah berasa kurang selesa untuk membenarkan anda masuk ke bilik tertentu yang mungkin sedikit priversi atau perlu menyediakan persalinan solat anda.

JANGAN MENGINTAI ATAU MEMASANG TELINGA

Sesetengah orang bertelinga lintah gemar mencuri dengar perbualan tuan rumah dengan pasangan atau perbincangan sesama ahli keluarga mereka. Walaupun perkara yang dibincangkan tidak mempunyai sebarang rahsia, namun perbuatan ini sama sekali tidak beradab. Apatah lagi sekiranya tetamu yang mendengar itu berniat buruk.

HADKAN MASA

Jika anda melawat orang sakit di rumah mereka, hadkan masa anda hanya sebentar sahaja. Sekadar datang menjenguk atas dasar perihatin. Tidak perlu duduk berjam-jam dirumah orang sakit kerana anda sedia maklum orang sakit perlu rehat yang lama agar boleh cepat sembuh daripada penyakit.

JAGA TATATERTIB ANAK-ANAK

Perhatikanlah anak anda sekiranya bertandang ke rumah orang. Jangan leka dengan membiarkan anak anda bermain-main dengan perabot atau perkakas rumah, memukul anak tuan rumah atau bertempik-tempik sambil lari bertempiaran. Disiplinkan anak anda supaya pandai membawa diri di rumah orang. Paling digeruni apabila ada anak-anak segera memasuki semua bilik di seluruh rumah untuk menjenguk. Ini sama sekali tidak beradab dan dikhuatiri menyebabkan tuan rumah berasa tidak selesa dengan kunjungan anda.

BAWA BUAH TANGAN

Ini bukanlah satu kemestian namun lebih manis sekiranya tetamu tidak datang dengan tangan kosong. Belilah walaupun sedikit, seperti kuih pisang goreng, buah-buahan atau manisan untuk dihadiahkan kepada tuan rumah sebagai tanda terima kasih sudi menerima kunjungan anda sebagai tetamu.

MAKAN ATAU MINUMLAH APA SAHAJA YANG DIHIDANGKAN

Kebiasaannya tuan rumah akan bertanya terlebih dahulu apa yang tetamu ingin jamah atau minum. Berpada-padalah jika ingin membuat apa-apa request sekalipun. Janganlah terlalu demanding seperti nak order makan di restoran. Sekiranya tuan rumah terlupa untuk bertanya, maka jamahlah sedikit walaupun tak boleh dihabiskan makanan atau minuman tersebut. Dia sudah bersusah payah menyediakan hidangan untuk anda dan meluangkan masanya demi anda, maka tunjuklah rasa hormat sedikit pada tuan rumah agar dia tidak berkecil hati.

TIDAK MELERET-LERET KETIKA BERKUNJUNG

Tak sedar sampai malam duduk di rumah tetamu. Satu tips yang boleh digunakan ialah, apabila tuan rumah bertanya “Eh dah pukul berapa ya? Tak sedar masa dah berlalu!” ini bermakna sudah tiba masa untuk anda beransur pulang. Itu hanyalah bahasa kiasan yang sering digunakan tuan rumah untuk memberitahu tetamu bahawa “saya ada hal lain” atau “saya letih, bolehkah anda pulang sekarang?”

TIDAK PULANG SELAGI TIDAK DIIZINKAN

Sebetulnya, seorang tetamu tidak boleh berganjak pulang selagi tidak meminta izin dengan tuan rumah. Ini sering terjadi di majlis-majlis keramaian atau kenduri-kendara di mana tetamu terus pulang tanpa bertemu dengan tuan rumah.  Sebelum pulang, pergilah bersalaman dan bertemu tuan rumah terlebih dahulu sebagai tanda terima kasih.

MENGUCAPKAN SYUKUR DAN TERIMA KASIH

Ucaplah terima kasih dan bersyukur atas kesudian tuan rumah menerima anda sebagai tetamu mereka sebelum bergegas pulang.

Sumber:internet


DO & DONT. ELAK BAYI LEMAS KETIKA TIDUR

Tahukah anda bahawa posisi tidur bayi juga memainkan peranan penting dalam tumbesaran mereka? Jika ibu bapa mengambil sikap sambil lewa dan tidak peka dengan keadaan tidur si bayi, ia boleh menyebabkan kecederaan dan kematian bayi. Bagi bayi normal, mereka boleh tidur dalam apa jua posisi. Tapi, posisi tidur terlentang dan meniarap lebih digalakkan. Namun begitu, biasanya pihak hospital kerap menidurkan bayi dalam keadaan mengiring yang diletakkan bantal di bahagian belakang bayi.

POSISI TIDUR BAYI

Posisi tidur terlentang lebih memudahkan ibu bapa atau penjaga melihat pernafasan bayi dan pada masa yang sama mengelakkan muka bayi terbenam ke dalam tilam yang boleh menyebabkan sesak nafas. Dalam posisi ini disarankan meletakkan bantal di kepala bayi supaya kedudukan kepala sedikit tinggi daripada perut. Ia juga bertujuan mengelakkan bayi termuntah.

Bagaimanapun, budaya masyarakat Amerika Syarikat (AS) pula, mereka lebih gemar menidurkan bayi dalam keadaan terlangkup (posisi meniarap tetapi bahagian punggung ditinggikan) berbanding terlentang. Mereka berpendapat posisi tidur terlentang menyebabkan bayi sesak nafas dan kurang bijak.

Namun begitu, sebuah kajian yang dijalankan mendapati posisi tidur bayi secara terlentang tidak mendatangkan sebarang simptom atau penyakit, terutamanya Sindrom Kematian Bayi Secara Mengejut (SIDS).

BAYI NORMAL DAN TIDAK NORMAL MEMPUNYAI POSISI TIDUR YANG BERBEZA

Terdapat juga segelintir ibu bapa yang menidurkan anak-anak dalam keadaan meniarap. Tiada salahnya tetapi ibu bapa perlu memastikan tilam yang digunakan tidak lembut. Dan, letakkan bantal nipis di bawah perut bayi supaya mereka berasa selesa.

Jika ibu bapa mendapati bayi mereka boleh mengalihkan muka mereka ke sisi sewaktu tidur meniarap maka, mereka bebas tidur dalam keadaan begitu. Anda juga boleh memilih untuk menidurkan bayi secara mengiring dan yang paling penting letakkan sebiji bantal di bahagian belakang supaya bayi tidak terlentang secara mengejut.

Sementara itu, kepada ibu bapa yang memiliki bayi yang tidak normal seperti pra-matang atau sindrom down, mereka perlu menitikberatkan soal posisi tidur anak-anak. Dalam keadaan ini, posisi tidur terlentang tidak digalakkan buat bayi yang tidak normal.

Ini kerana ketika dilahirkan otot-otot mereka cukup lemah dan lembik. Disebabkan itu mereka tidak boleh tidur dalam posisi terlentang kerana mudah mengalami sesak nafas dan lidah serta rahang mereka akan terjatuh ke belakang.

Seperti yang diketahui, bayi yang baru lahir akan tidur antara 16 hingga 18 jam sehari. Mereka akan terjaga sekiranya hendak menyusu dan menukar lampin. Atas faktor tersebut, ibu bapa dinasihatkan supaya menukar posisi anak-anak setiap dua jam sekali kerana biasanya bayi yang baru lahir sukar untuk bergerak sendiri.

TIP & PERINGATAN UNTUK IBUBAPA

Menggunakan tilam yang rata dan keras. Penggunaan tilam air, tilam angin, bantal yang lembut tidak elok untuk keselamatan bayi. Ini kerana apabila bayi menukar posisi tidur dalam keadaan meniarap, mukanya boleh terbenam ke dalam tilam atau bantal yang lembut itu. Kesannya, mereka akan mengalami sesak nafas.

Sebelum tidur pastikan suhu badan bayi anda tidak terlalu panas. Gunakan selimut yang nipis atau pakaian bayi yang sesuai dengan suhu bilik tidurnya untuk mengurangkan penggunaan jumlah selimut yang banyak.

Tidak menjadi masalah sekiranya bayi tidur di dalam bilik ibu bapa, tetapi elakkan berkongsi katil bersama ibu bapa. Menurut Norrashidah terdapat dua kes yang diterima mendapati bayi mati dek kerana terhimpit secara tidak sengaja di celah antara ibu dan bapanya.

Selain itu, lebih menyakitkan apabila tangan atau kaki si ayah atau ibu terletak di atas perut atau kepala si bayi, lalu menyebabkan bayi lemas. Bagi mengatasi masalah ini, ibu bapa haruslah menidurkan bayi di dalam katil bayi yang berasingan.

Bukan itu sahaja, pastikan persekitaran tempat tidur bayi tidak dipenuhi dengan selimut tebal, anak patung atau bantal yang terlalu banyak. Ini kerana ia boleh menyebabkan bayi lemas dan sesak nafas apabila bertukar posisi tidur. Cukup dengan sebiji bantal dan sehelai selimut yang menutupi dari paras dada ke bahagian kaki.

Pastikan  bayi anda berada dalam bilik yang bebas asap rokok.

Sumber: Konsultan Pediatrik Paru-paru, Dr. Norrashidah Abd Wahab (Kosmo)  & Babycentre.com


8 TANDA HAMPIR BERSALIN YANG MAMA PERLU TAHU!

Ini antara tanda-tanda bersalin yang perlu mama ambil tahu. Kadangkala ada juga ibu yang sudah berpengalaman melahirkan anak tetapi masih kurang pasti dengan tanda bersalin yang hadir. Itu tidak menjadi kesalahan, kerana setiap kelahiran proses sebelum kelahiran setiap anak adalah berbeza. Take note ini ya!

SAKIT BELAKANG

Sakit belakang merupakan sakit yang paling kerap dialami oleh ibu hamil. Ia juga merupakan salah satu tanda awal kelahiran yang akan ibu alami. Sakit belakang ini akan semakin lama semakin kerap dan kuat dirasai di bahagian bawah belakang. Keadaan ini berlaku kerana bayi bergerak menurun dan menolak tulang belakang. Untuk mengurangkan sakit belakang, ibu boleh meminta suami untuk mengurut bahagian bawah belakang secara lembut.

KONTRAKSI RAHIM

Ia merupakan tanda terpenting yang menunjukkan isyarat sudah tiba masa untuk bersalin. Kontraksi adalah rasa tegang pada bahagian tengah perut sehingga ke ari-ari. Sekiranya tanda ini muncul, ibu perlu mencatat jarak masa dan memerhati kekerapan sakit yang dialami. Kontraksi sebenar berlaku secara teratur pada jarak yang konsisten. Jika semakin lama semakin panjang tempoh kontraksi (tempoh sakit perut mengeras) iaitu dalam masa 20 hingga 45 saat dan semakin kerap dirasai, segeralah ke hospital. Terdapat juga kontraksi palsu (Braxton Hicks). Cara mengenalpastinya adalah ianya kurang menyakitkan, tidak teratur dan lama kelamaan hilang.

KELUAR LENDIR BERCAMPUR DARAH

Ia merupakan tanda berupa lendir pekat bercampur darah yang keluar melalui faraj. Lendir ini merupakan “gam” yang keluar daripada laluan pintu rahim apabila serviks mula menipis. Tanda ini menunjukkan bayi sudah bersedia untuk bergerak ke saluran peranakan. Jika ibu mengalami tanda sebegini, ibu tidak perlu tergesa-gesa ke hospital kerana tanda seperti ini mengambil masa beberapa hari untuk bersalin.

PECAH KETUBAN

Pecah air ketuban berlaku apabila ada lelehan air yang banyak yang mengalir keluar dari faraj tanpa mengalami rasa ingin membuang air kencing. Air ketuban selalunya berwarna jernih dan tidak berwarna. Sekiranya air ketuban didapati berwarna hijau, itu menandakan bayi telah pun membuang air besar di dalam kandungan. Jika ibu mengalami tanda ni, sebaik-baiknya berangkatlah segera ke hospital untuk pemeriksaan. Terdapat satu situasi lagi iaitu “leaking”. Perbezaan leaking dgn pecah air ketuban adalah kuantiti air yang lebih sedikit. Kedua-dua situasi ini tidak boleh dibiarkan lama. Ibu perlu segera ke hospital kerana ia boleh menyebabkan jangkitan kuman. Menurut kajian kebanyakan ibu tidak tidak mengalami pecah air ketuban sehingga saat-saat akhir bersalin dan yang kerap berlaku adalah doktor yang akan memecahkan ketuban untuk mempercepatkan proses bersalin.

SERVIKS TERBUKA

Apabila kontraksi bermula, pangkal rahim akan menjadi lembut dan menipis. Pemeriksaan bukaan pangkal rahim dijalankan dengan melakukan prosedur VE (vagina examination) iaitu doktor akan memasukkan jari dan mengukur bukaan pangkal rahim dalam skala 1cm sehingga ke 10cm.

PERUT MEMULAS

Oleh kerana bayi sudah mula turun ke bawah, ia akan memberi tekanan kepada saluran membuang air besar. Sesetengah ibu akan mengalami rasa hendak membuang air besar. Ibu dinasihatkan agar berhati-hati untuk mengelakkan ter-bersalin di dalam tandas.

KERAP MEMBUANG AIR KECIL

Apabila bayi mula bergerak turun, susah pasti ia akan menekan pundi kencing. Atas sebab ni ibu akan kerap merasa ingin kencing.

PERUT TURUN

Apabila memasuki minggu ke-38 pada tempoh kehamilan, perut yang membuncit akan perlahan-lahan turun. Ini menjadikan ruangan abdomen sebelah atas seakan-akan kosong. Keadaan ini menunjukkan yang bayi sudah mula turun ke bawah dan memasuki saluran peranakan.

Pre-Labour: 1 hingga 4 minggu sebelum bersalin
BABY “JATUH”
Beberapa minggu sebelum melahirkan, kedudukan baby semakin ke bawah. Kepala baby akan mula engaged dengan tulang pelvik kita sedikit demi sedikit. Pada waktu ini ibu akan mudah terasa nak membuang air kecil seperti pada Trimester Pertama kerana kepala baby menekan pada pundi kencing. Berita baiknya pula, ibu dah boleh bernafas dengan agak mudah kerana ruang atas dah semakin kosong
“LALUAN” MULA TERBUKA (DILATES)
Serviks juga semakin menipis dan semakin terbuka sebagai persediaan untuk melahirkan. Ada sesetengah hospital akan melakukan pemeriksaan bukaan setiap kali check-up dan ada juga yang tidak. Jangan rasa bimbang sekiranya anda hampir dengan due date tetapi tiada bukaan langsung. Ini kerana setiap orang adalah berbeza keadaannyA. Anda akan kerap rasa cramp dan juga sakit belakang yang agak kuat. Terutamanya sekiranya ini bukanlah anak yang pertama, anda akan rasa semakin sakit di bahagian belakang bawah. Otot dan semua joint akan melonggar dan bergerak sebagai persediaan untuk melahirkan
SEMUA SAMBUNGAN (JOINTS) PADA BADAN SEPERTI LONGGAR.
Sepanjang tempoh kehamilan, hormon relaxin yang dirembeskan akan menyebabkan semua ligamen menjadi lembut dan longgar. Semakin hampir dengan due date, anda akan dapat merasakan bahagian badan anda semakin melonggar. Jangan risau, ini adalah sebagai persediaan untuk memberi laluan kepada si kecil anda.
BERAT BADAN ANDA TIDAK AKAN BERTAMBAH (ATAU BERKURANG)
Menjelang akhir kehamilan, anda tidak akan bertambah berat badan dan mungkin ada juga yang kehilangan berat badan. Tapi jangan risau, baby masih bertambah berat badannya. Cuma air ketuban kita (amniotic fluid) semakin berkurangan, serta kekerapan kita ke toilet untuk membuang air akan mengurangkan berat badan.
ANDA AKAN MENGALAMI CIRIT-BIRIT.
Memandangkan semua otot berada dalam keadaan relax, begitu juga otot pada rectum. Ini menyebabkan aktiviti pada usus besar melonggar dan menyebabkan cirit birit. Walaupun rasa tak selesa, harus diingat ini adalah petanda baik. Banyakkan minum air untuk kekal hidrate ye. Anda akan rasa sangat letih dan rasa nak berehat sentiasa. Dengan perut yang memboyot, badan lesu tidak bermaya menyebabkan anda berasa sangat letih. Tidur malam pon tak lena. Sekiranya anda mempunyai peluang diwaktu siang untuk berehat, just have a good nap ye.

Early Labour: Beberapa jam sebelum bersalin
ANDA MENGALAMI CONTRACTION YANG SANGAT KUAT DAN KERAP.
Contraction adalah tanda awal bagi active labour. Kecuali Braxton Hicks. Bagaimana nak bezakan antara contraction sebenar dengan yang palsu (Brixton Hicks) ni:

Walaupun anda aktif, contraction tidak menghilang, malah semakin sakit dan kerap
Walaupun anda dah tukar posisi, contraction tetap tidak berkurang dan hilang.
Contraction bermula dari bahagian bawah belakang, dan berpindah ke bahagian bawah perut dan juga kaki

CONTRACTION PROGRESS: SEMAKIN KERAP DAN SEMAKIN SAKIT. DAN KADANGKALA MEMPUNYAI RENTAK TERTENTU.

Bila dah nak bersalin tu sakit contraction adalah selang 1 minit. Waktu ni memang rasa dah tak tertahan nak buang air besar.
Anda perasan ada discharge yang berubah warnanya, tidak seperti keputihan biasa.
Beberapa hari sebelum nak bersalin tu anda akan perasa cecair yang keluar adalah sedikit pekat.
Bila dah tiba hari nak melahirkan, akan ada ‘bloody show’ iaitu akan turun sedikit darah. Jika tanda ini dah keluar, cepat-cepat ke hospital ye.

PECAH AIR KETUBAN
Hanya 15% dari ibu hamil akan mengalami air ketuban pecah, jadi jangan ambil ini sebagai satu-satunya tanda anda dah nak bersalin ye.  Bila air ketubandah pecah, cepat-cepat ke hospital, kerana semakin lama anda bertahan, lagi bahaya kerana baby mudah terkena jangkitan sekitanya perkara ini terjadi. Sekiranya ibu mengalami tanda-tanda seperti yang di atas, bersiap sedialah ye. Jangan sampai terlewat ke Hospital yang berhampiran kerana ia boleh membahayakan nyawa kedua-dua ibu dan baby. Jangan dilupa juga kelengkapan untuk dibawa ke hospital.

Sumber: ibuzarith.com


PETUA HILANGKAN SELESEMA BAYI

Selesama merupakan satu jangkitan yang kerap dialami oleh bayi disebabkan sistem imunisasi yang rendah. Ia berpunca daripada serangan virus di saluran pernafasan bayi. Selalunya selesema berjangkit melalui udara atau sentuhan. Apabila selesema, bayi akan menunjukkan reaksi tidak selesa, sukar bernafas, penyusuan terganggu, sukar tidur dan menyebabkannya kerap merengek dan menangis. Situasi ini turut memberi kesukaran kepada ibu bapa. Stress kan?

Untuk anak kecil dan masih bayi, elakkan terlalu bergantung kepada ubat-ubatan untuk menyembuhkan penyakit mereka jika yang agak ringan. Cuba cara alami yang lebih selamat dan mudah ini.

TIPS MERAWAT BAYI SELESEMA

GUNAKAN GARLIC OIL

Bahan-bahan untuk sediakan Garlic Oil: 1 labu bawang putih, bakar tanpa minyak sampai keperangan dan ketuk ala-ala manja, cukup sekadar terbelah sedikit. Masukkan ke dalam minyak zaitun. Ramas-ramas sikit agar pati bawang putih tu bercampur dengan minyak. Kemudian sapukan di dada, belakang dan tapak kaki bayi sekerap yang boleh. Bawang putih adalah antibiotik semulajadi yang boleh membantu si comel .

GUNAKAN VICKS

Anda perlu membeli Vicks khas untuk bayi yang ada dijual di farmasi. Caranya, ambil sedikit Vicks, gosok-gosokkan di telapak tangan sehingga terasa panas, kemudian sapukan ke dada, belakang, tapak kaki bayi dan pakaikan stokin. Selepas sapu,  boleh tinggikan bantal bayi agar dia mudah bernafas.

MANDIKAN DENGAN AIR SUAM

Mandikan bayi 3 kali sehari dengan menggunakan air suam. Letakkan sedikit minyak kayu putih dan mandikan bayi seperti biasa. Wap air yang bercampur dengan minyak kayu putih akan memberikan keselesaan kepada pernafasan bayi.

AIR KUNYIT

Sediakan kunyit hidup. Gosok-gosokkan ke permukaan kasar, contohnya lesung untuk mendapatkan air kunyit. Sapukan air kunyit itu pada batang hidung bayi. Ini boleh mengelakkan hidung bayi tersumbat dan memberi kelegaan kepada pernafasan bayi. Selain itu, ibu juga boleh menumbuk kunyit hidup dan sapukan ke dada dan belakang bayi. Cara ni agak comot tapi kalau boleh merawat selesema bayi apa salahnya kan?

TEKNIK PERCUSSION

Ia boleh digunakan ketika bayi selesema atau batuk. Teknik Ini amat mudah dibuat dan ia membantu melonggarkan kahak atau mengurangkan hidung tersumbat bayi tanpa perlu ke hospital. Selalunya, selepas sesi ni, bayi akan batuk, bersin atau muntah. Jika tidak muntah, kahak bayi akan keluar melalui najis.
Ikuti langkah-langkah ni untuk membuat Tepukan Percussion.

Letak bayi dalam posisi meniarap dan diletakkan bantal lembut di bawah perut bayi.
Pastikan kepala bayi lebih rendah berbanding kaki. Kaki lurus.
Bentukkan tangan “cupping” dan buat pukulan dengan kekuatan di pergelangan tangan sahaja.

4.Tepuk selama 15 minit ke kiri dan kanan belakang bayi.
Anda  perlu ingat, pastikan buat sesi ni sebelum minum susu atau antara setengah jam hingga sejam selepas sesi menyusu untuk mengelakkan bayi muntah susu ketika sesi tepukan. Sebagai tambahan, anda turut boleh membuat Teknik Percussion ini serentak dengan Teknik Stim bayi. Teknik Stim boleh dibuat dengan menyediakan air panas di dalam baldi dan titiskan minyak kayu putih/minyak bawang putih. Baringkan bayi di atas paha dan halakan muka ke arah baldi tersebut. Wap air akan melegakan hidung tersumbat.

Sumber:  Ayachalo.com


BERSEDIAKAH ANDA UNTUK MENJADI IBU DAN AYAH?

Keputusan untuk memulakan keluarga atau menimang cahaya mata adalah sesuatu yang penting. Walaupun ada banyak cabaran yang menunggu anda, ganjarannya sangat memuaskan. Sebagai lelaki, anda perlu mengambil berat dan mempelajari mengenai keadaan isteri yang hamil. Duduk dan berbincanglah bersama isteri mengenai apa yang bakal anda hadapi bagi mengelakkan sebarang masalah di kemudian hari disebabkan perselisihan faham. Peranan suami dan isteri perlu dibincang dan dipersetujui lebih awal. Ketahuilah langkah ini sangat penting. Ingatlah bahawa tiada perkara yang tidak penting kerana kehidupan hari ke hari anda akan banyak berubah.

MASALAH PERINGKAT PERMULAAN

Tubuh pasangan anda akan melalui beberapa perubahan semasa kehamilan. Perubahan paling ketara ialah perutnya yang membesar dan peningkatan berat badan. Namun, terdapat banyak perubahan lain yang berlaku tanpa disedari dan apabila dilihat keseluruhannya terdapat kesan yang tidak dijangka atau mengejutkan, seperti payu dara yang lebih besar, rambut berkilat, kuku tumbuh dengan lebih cepat, ‘seri kehamilan’ atau jerawat keluar secara tiba-tiba, kesan regang di kulit atau kaki bengkak. Perubahan ini sebahagian besarnya disebabkan oleh hormon korionik gonadotropin manusia (HCG) atau lebih dikenali sebagai hormon kehamilan. Jika anda pernah menggunakan kit ujian kehamilan, hormon inilah yang dicari di dalam ujian itu.
Selain HCG, terdapat hormon lain yang juga akan memberi kesan padanya, contohnya hormon peluteinan (LH) dan hormon perangsang folikel (FSH). Perubahan hormon inilah yang menjadi penyebab kepada perubahan emosi isteri anda semasa hamil. Gabungan hormon yang kuat ini bermakna isteri anda mungkin mengalami perubahan emosi yang turun naik, maka bersabarlah dengan segala tingkah lakunya sepanjang kehamilan. Dia mungkin mengalami masa di mana dia berasa amat letih, mabuk hamil atau fikiran yang keliru.
Isteri juga mungkin murung dan menunjukkan emosi yang tidak rasional iaitu dari perasaan sangat gembira hingga menangis secara tiba-tiba. Anda perlu berikan sedikit ruang kepadanya dalam tempoh yang mencabar dan meletihkan ini. Perhatikan jika terjadi kemurungan kerana satu dalam setiap 10 wanita hamil mengalami kemurungan. Berbincanglah dengan doktor jika ada sebarang kebimbangan.

TEPUK SEBELAH TANGAN TIDAK BERBUNYI

Agihkan beban kerja – bakal bapa harus memainkan peranan lebih aktif semasa kehamilan isteri seperti menemaninya berjumpa doktor, membeli barangan bayi, menyediakan rumah yang mesra bayi dan sebagainya.

Lebihkan usaha anda membantu di rumah kerana kehamilannya akan membataskan apa yang dia boleh lakukan. Beri lebih sokongan kepada isteri – jika anda merokok, inilah masa yang sesuai untuk berhenti. Ambil hidangan yang menyihatkan dan bersenam bersama sepanjang tempoh kehamilan ini.

Bagi ibu hamil, ketahui batasan anda. Kehamilan tidak menjadikan anda seorang yang uzur, tetapi anda harus juga mula menugaskan kerja rumah kepada suami.

Selain itu, beri lebih tumpuan pada kesihatan anda. Sekarang anda juga fikir mengenai kesihatan bayi yang belum lahir. Ini bermakna anda tidak boleh merokok, minum alkohol atau melakukan sebarang aktiviti fizikal yang boleh menjejaskan kehamilan.

JANGAN ABAIKAN EMOSI ANDA

Sebagai bakal ibu bapa, persediaan diri dari segi emosi untuk menerima seorang bayi amat penting. Anda mempunyai sembilan bulan dari masa mendapat tahu mengenai kehamilan untuk menerima hakikat bahawa keluarga anda akan berkembang dan membuat persediaan. Pelajari seberapa banyak yang boleh dan jangan lupa untuk bekerjasama antara satu sama lain.
Kuncinya ialah komunikasi, maka ambillah masa untuk duduk dan berbincang bersama mengenai harapan, kebimbangan dan keresahan. Ini juga adalah masa untuk meneliti semula kerja rumah dan tanggungjawab. Buat perancangan awal untuk mengelakkan ketidaktentuan apabila tiba masanya untuk melahirkan bayi. Ini termasuk tempat dan cara anda melahirkan bayi (kelahiran biasa, pembedahan Caesarean atau lainnya).

REHAT SEPUASNYA SEBELUM BAYI ANDA LAHIR

Semua orang memerlukan sedikit masa untuk bersendirian. Oleh itu luangkan masa untuk melakukan perkara yang anda gemari.

Sekali-sekala, mengambil masa berehat adalah cara yang baik untuk mengatasi stres dan memastikan anda tidak terlalu letih. Dengan cara ini, tubuh dan minda dapat berehat daripada rutin kehidupan harian yang sama dan membosankan. Ia juga dapat menyegarkan anda semula untuk hari akan datang.

Bagaimanapun, aturkan juga masa untuk keluar bersama pasangan. Kekalkan hubungan yang rapat dan berusahalah untuk meluangkan masa berdua dengan makan malam bersama, menonton wayang, keluar berjalan pada waktu petang atau apa saja yang anda gemari.

Sumber: www.mypositiveparenting.org


Rawatan Bekam Sangat Bagus Untuk Buang Darah Kotor

Kaedah rawatan bekam, yang wujud sejak zaman purba Greek ribuan tahun, semakin diyakini terutama di negara-negara Islam sebagai kaedah perubatan yang dikatakan dapat membantu menyembuhkan penyakit terutama yang kronik.  Bekam adalah kaedah membuang toksin dengan mengeluarkan darah kotor dari permukaan kulit. Di Malaysia, walaupun rawatan bekam semakin meluas terutama di pusat-pusat rawatan bekam dan pusat rawatan kecantikan, namun masih terdapat kebimbangan dalam kalangan masyarakat untuk mengamalkannya. Keadaan ini timbul berikutan terdapat kekeliruan daripada andaian-andaian negatif antaranya perempuan tidak perlu berbekam kerana akan mempercepatkan proses menopaus, berbekam akan menyebabkan darah bertambah kurang, ketagihan untuk berterusan melakukan bekam selain tidak yakin kaedah itu mampu menyembuhkan penyakit terutama penyakit-penyakit kronik.

TOKSIN PUNCA PENYAKIT?

Daripada kajian-kajian perubatan, penyakit yang singgah dalam tubuh individu itu berpunca daripada toksin. Ia diumpamakan seperti sampah yang menyebabkan tiga pembuluh darah iaitu ateri, vena dan kapilari menjadi sempit dan lemah hingga tidak mampu menjalankan tugasnya dengan sempurna. Ketiga-tiga pembuluh darah ini jika disambungkan akan menjadi sepanjang 96 kilometer.  Perlu dibersihkan bagi membolehkan ia mengalir dengan lancar. Apabila darah tidak dapat mengalir dengan sempurna, ia tidak dapat menghantar oksigen dan pemakanan yang diperlukan ke seluruh organ-organ tubuh.

Semakin banyak toksin dalam badan, oksigen akan bertambah kurang. Ini menyebabkan orang yang sakit akan bertambah-tambah sakit sekiranya sel-sel dalam badan tidak mendapat nutrien dan oksigen yang cukup. Apa yang membezakan setiap pesakit ialah tempat-tempat toksin itu berkumpul hingga menyebabkan pelbagai penyakit datang seperti gout, kencing manis, jantung, darah tinggi dan buah pinggang. Jika toksin banyak berkumpul di kepala, sakit kepala mudah datang, akan cepat mengantuk, tumpuan akan hilang, susah untuk tidur dan pelupa hingga menyebabkan darah tinggi dan akhirnya strok.

Cara untuk membuang toksin ini dengan cara membuang darah kotor yang terkumpul. Semakin banyak darah kotor yang dibuang semakin lancar dan bersih darah yang tinggal dan penghantaran oksigen dan pemakanan dalam tubuh akan berjalan lancar.

PUNCA TOKSIN

Ramai yang menyatakan toksin dalam badan diperoleh melalui pemakanan dan minuman. Ia mungkin satu daripada puncanya. Namun punca sebenar toksin terkumpul dalam tubuh kerana terganggunya sistem buah pinggang dan hati yang bertindak sebagai penapis terbaik di dunia.

Buah pinggang yang sihat bekerja sebagai penapis darah daripada segala kekotoran yang akan dikeluarkan melalui air kencing, manakala hati pula bertindak sebagai penapis bahan-bahan kimia yang masuk ke dalam tubuh badan.

Apabila seseorang itu alami penyakit kronik, fungsi hati dan buah pinggang yang akan terganggu terlebih dahulu.  Tidak akan berlakunya penyakit kronik kepada diri individu sebelum menurunnya fungsi kedua-dua organ ini. Selama buah pinggang dan hati seseorang itu sihat, dia akan sihat. Cara perubatan dan penyembuhannya ialah dengan menyihatkan kedua-duanya kerana selagi organ utama ini tidak sihat, penyakit dihadapi tidak akan sembuh.

KELEBIHAN BERBEKAM

Melegakan pening kepala dan menyembuhkan migrain.
Membantu melegakan pernafasan dan sistem perkumuhan.
Memecahkan lemak, peluh dan melegakan demam.
Memulihkan ketegangan urat leher, belikat, pinggang dan urat sendi di kaki.
Membantu mencegah kebas kaki dan meredakan serangan angin ahmar.
Dengan mengeluarkan darah toksik dapat melancarkan peredaran darah.
Membantu meringankan tubuh.
Merawat mata dan menajamkan penglihatan.
Selain itu berbekam juga dapat menyembuhkan berbagai lagi penyakit, antaranya darah tinggi, jantung, kolesterol, sakit gigi, jerawat, sembelit, tekanan, haid tidak teratur, gaut, elephantiasis (kaki gajah), pendarah otak dan buah pinggang.

JENIS-JENIS BEKAM

Bekam kering atau bekam angin iaitu menghisap permukaan kulit tanpa mengeluarkan darah toksid. Biasanya, orang yang tidak tahan suntikan jarum atau takut melihat darah. Mengikut kaedah tradisional, kulit yang dibekam akan kelihatan merah kehitaman dan hilang selepas kira-kira tiga hari.

Bekam basah dilakukan dengan melukai permukaan kulit menggunakan jarum tajam. Darah toksid dikeluarkan menggunakan alat khas bekam. Setiap kali proses mengeluarkan darah toksid ia memakan masa antara tiga hingga lima minit bergantung kepada tahap kesihatan seseorang itu. Darah toksid dikenal pasti berdasarkan warna merah pekat dan berbuih. Mereka yang berbekam dinasihatkan tidak mandi selama tiga jam selepas berbekam.

WAKTU BERBEKAM

Pengamal perubatan tradisional berpendapat bahawa waktu.berbekam paling baik dilakukan ialah ketika pertengahan bulan kerana ketika itu, darah toksid berhimpun. Bagaimanapun, berbekam boleh dilakukan pada bila-bila masa untuk tujuan mengubati penyakit. Mereka yang berbekam dinasihati tidak mengambil makanan berat dalam tempoh dua hingga tiga jam sebelum berbekam atau lebih baik berpuasa sebelum berbekam.

LARANGAN BEKAM
Terdapat beberapa patang larang bagi sesetengah orang untuk melakukan rawatan bekam kerana dikuatiri memudaratkan kesihatan. Mereka yang mempunyai masalah tekanan darah rendah, pesakit kudis, perempuan mengandung dan ketika haid, mengalami masalah kulit serius, pengidap leukimia, pengidap diadetes yang serius serta mereka yang dalam keadaan sangat letih, lapar dan kenyang adalah dilarang dari melakukan rawatan ini.

ANGGOTA BADAN YANG TIDAK BOLEH DIBEKAM
Antara anggota badan yang tidak boleh dibekam termasuklah mata, telinga, hidung, puting susu, alat kelamin, dubur, bahagian-bahagian badan yang dekat dengan pembuluh darah dan bahagian-bahagian badan yang terdapat tumor, retak tulang serta jaringan luka.

Sumber: Utusan


KANDUNGAN TERLEBIH BULAN. RISIKO YANG PERLU MAMA TAHU

Menunggu kelahiran cahaya mata yang sedang dikandung merupakan satu peristiwa yang mendebarkan tetapi menggembirakan. Apatah lagi dewasa ini boleh dikatakan lebih ramai pasangan yang memulakan institusi kekeluargaan pada umur lebih matang setelah membina kerjaya masing-masing, berbanding zaman ibu bapa mahu pun datuk nenek kita dahulu. Ramai ibu melahirkan zuriat mereka di antara minggu ke-38 hingga ke-42 dan tidak ramai yang bersalin pada tarikh yang dijangkakan oleh doktor yang merawat. Adalah normal sekiranya bakal ibu atau ibu-ibu melahirkan anak mereka tiga minggu sebelum ataupun dua minggu selepas jangkaan asal (Due Date).

TARIKH JANGKAAN KELAHIRAN

Purata tempoh mengandung adalah selama 280 hari atau bersamaan 40 minggu dikira dari hari pertama datangnya haid yang terakhir. Hanya 5 peratus sahaja kelahiran berlaku pada tarikh yang dijangkakan.

Tarikh jangka kelahiran sebenarnya satu panduan kepada doktor untuk memeriksa kemajuan kandungan puan, tumbesaran janin serta umur semasa.

Kebiasaannya doktor akan menggunakan pelbagai petunjuk untuk mendaftar umur semasa janin serta tarikh kelahirannya.

Saiz rahim juga dapat memberikan anggaran umur kandungan. Ultrasound yang biasa digunakan di klinik perbidanan juga dapat memberikan umur serta tarikh kelahiran, dengan ralat yang diambil kira mengikut trimester kandungan.

Ibu-ibu haruslah bergegas untuk pemeriksaan mengandung seawal yang mungkin kerana jika lambat, penentuan tarikh akan menjadi lebih sukar dan mungkin tidak tepat,’’

KANDUNGAN MELEBIHI PENGGAL
Kandungan dikatakan melebihi penggal sekiranya ia menjangkau 42 minggu. Berdasarkan kebanyakan amalan perbidanan di Malaysia, ibu-ibu akan didorong untuk menjalani induksi (cetusan) kelahiran sebelum penggal ini berlalu. Bila wanita sebenarnya mengandung mungkin tidak diketahui. Justeru, doktor dan jururawat cuba membuat ramalan menggunakan parameter-parameter tertentu. Dalam kebanyakan kes, doktor mahupun jururawat meragui akan kesihatan bayi di dalam kandungan sekiranya melebihi penggal 42 minggu.

MENGIRA TARIKH KELAHIRAN
Tarikh boleh diramalkan dengan mengira ke hadapan 40 minggu (280 hari) dari hari pertama haid terakhir. Ini berdasarkan kenyataan bahawa persenyawaan berlaku dua minggu selepas hari pertama haid. Cara begini, anda diramalkan untuk membawa kandungan selama 38 minggu.
Cara lain untuk mengira tarikh kelahiran adalah seperti berikut:

Pastikan hari pertama haid anda yang terakhir.

Campurkan tujuh hari.

Tolak tiga bulan.

Campur setahun

Sebagai contohnya:

1 April 2017 + tujuh hari = 8 April 2017

8 April 2017 – tiga bulan = 8 Januari 2017

8 Januari 2017 + setahun = 8 Januari 2018

Sekarang, pengiraan telah meramalkan kelahiran anak puan pada 8 Januari 2018.

RISIKO MENGANDUNG MELEBIHI PENGGAL
Sekiranya kandungan melebihi penggal iaitu melebihi 42 minggu, risiko-risiko seperti sindrom dysmaturity akibat ketidakupayaan uri menyebabkan stres dan kekurangan oksigen pada janin; bayi tertelan tinja atau najis pertama bayi baru lahir yang lekit dan berwarna hijau tua atau; makrosomia di mana janin menjadi besar. Risiko kelahiran melalui pembedahan turut meningkat.
Risiko terhadap kandungan dan juga ibu bertambah sekiranya melebihi penggal 42 minggu. Lagi lama kandungan dibiarkan, lagi bertambahlah permasalahan, walaupun bukan semuanya berakhir sedemikian.
Uri mungkin tidak berfungsi sebaik mungkin manakala air amniotik juga berkurangan. Ini boleh menyebabkan tekanan dan tersepit semasa berlakunya kontraksi (pengecutan) dan boleh memudaratkan kandungan.’’

DALAM PEMERHATIAN

Apabila ibu-ibu menghampiri tempoh jangkaan kelahiran, ada beberapa ujian yang mungkin terpaksa dilalui bagi menentukan kesejahteraan bayi di dalam kandungan. Ujian seperti pergerakan harian janin boleh dilakukan sendiri di rumah. Ujian-ujian lain seperti kardiotokografi untuk tegasan tanpa kontraksi, profil biofizikal dan ultrasound perlu dilakukan oleh pakar. Pergerakan harian janin mengambil kira pergerakan bayi di dalam kandungan yang lazimnya lebih kurang sama bilangannya, setiap hari. Doktor atau jururawat akan memberitahu anda bagaimana dan bila pergerakan ini perlu diamati dan direkodkan. Pengawasan janin secara elektronik pula memerlukan satu peralatan khas yang mengesan denyutan jantung anak dan juga kontraksi pada bahagian atas rahim.

Ujian tegasan tanpa kontraksi – ujian ini merekodkan perubahan pada denyutan jantung, serta kontraksi yang berlaku. Apabila janin bergerak, denyutan nadinya berubah dan ini memberikan rangsangan positif pada kertas pengesanan.

Profil biofizikal – ujian ini mencantumkan ujian tegasan tanpa kontraksi dengan ujian ultrasound. Cecair likuor, pergerakan pernafasan janin dan nada otot-otot diperhatikan. Ujian secara elektronik ini memerlukan kepakaran untuk ditafsirkan, doktor pakar perbidanan anda bertanggungjawab terhadap ujian secara elektronik ini.

Untuk pergerakan harian janin pula, wanita hamil sendiri perlu mengamati pergerakan bayi yang dikandung. Satu carta pergerakan akan diberikan, bayi mempunyai banyak anggota dan sendi-sendi yang bergerak dalam satu masa. Untuk lebih mudah, anggaplah sebarang pergerakan dalam satu julat masa 15 minit sebagai satu kelompok pergerakan, jadi dalam satu jam ada empat julat 15 minit. Ini bermakna pengamatan pergerakan adalah sebanyak empat kali.

Bayi di dalam kandungan juga mempunyai masa tidur tersendiri yang mungkin berlangsung dari 20 hingga 40 minit. Pergerakan juga lebih aktif apabila ibu-ibu berada dalam keadaan yang kenyang. Maklumkan dengan segera kepada doktor atau jururawat sekiranya pola dan ritma pergerakan berubah dari hari sebelumnya.

INDUKSI KELAHIRAN (INDUCE)
Doktor mungkin akan menasihati anda agar menjalani induksi (permulaan bersalin secara buatan) kelahiran sekiranya puan melebihi penggal mengandung. Induksi ini menyebabkan perubahan pada pangkal rahim untuk persedian kelahiran melalui faraj. Secara amnya, induksi ini bergantung pada faktor-faktor tertentu seperti:

Keadaan semasa anda serta bayi yang dikandung
Tempoh mengandung sekarang
Perubahan pada pangkal rahim
Ujian-ujian penentuan kesejahteraan janin.

Kaedah-kaedah induksi yang digunakan untuk menyebabkan perubahan pada pangkal rahim termasuklah:

Prostaglandin dalam bentuk pil yang dimasukkan melalui faraj, menyebabkan pangkal rahim menjadi lembut sekali gus membolehkan kontraksi bermula

Membocorkan kantung amniotik iaitu kantung seperti belon berisi air yang mengelilingi janin yang sedang membesar serta melindunginya daripada tekanan luaran. Biasanya anda akan merasai kontraksi selepas beberapa jam kantung tersebut dibocorkan

 Menggunakan ubat oksitosin yang diberikan melalui sistem pembuluh darah di tangan anda

Langkah-langkah tersebut di atas bertujuan agar kelahiran dapat berlaku secara normal. Walau bagaimanapun, kelahiran melalui pembedahan mungkin terpaksa diambil sekiranya situasi semasa (sama ada ibu atau bayi) bertukar menjadi situasi kecemasan yang boleh memudaratkan jika ditunggu lebih lama. Doktor pakar perbidanan sudah tentu mahukan seorang ibu yang selamat dan bayi yang sihat melalui proses bersalin.

Sumber: Dr. Shah Reza Johan Noor & Utusan


9 TIP PENTING MERAWAT ANAK DEMAM KETIKA HARI RAYA

Ingat ni ya mama. Kadangkala ketika hari perayaan, masa itu la anak diserang demam dan sebagainya. Buat persediaan dengan lebih awal. Bukan baju raya, kuih raya dan duit raya sahaja yang perlu anda siapkan. Bekalkan sekali ubat-ubatan untuk keperluan anak anda jika beraya jauh di kampung halaman.

Mencari penyebab demam dan perhatikan perilaku anak. Jika perilaku anak hampir sama seperti biasa, maka anda tidak perlu risau kerana demam biasa adalah tidak berbahaya.

Cegah dehidrasi kekeringan cecair dalam badan. Bayi dan kanak-kanak berisiko mengalami dehidrasi. Berikan anak lebih banyak cecair seperti air, kuah sup, jus buah segar yang dicampur air dan sebagainya.

Jika anak muntah atau cirit-birit, berikan minuman garam oral bagi menggantikan cecair yang telah keluar daripada badan.

Pastikan bilik atau kenderaan anak tidak panas. Pasang kipas atau pendingin hawa dan pakaikan anak baju nipis.

Beri anak makan apa yang diingininya. Jangan dipaksa. Elakkan makanan berlemak seperti rendah, ketupat kerana makanan ini sukar dihadamkan oleh tubuh.

Walaupun sebaiknya anak tidak ke mana-mana kerana bimbang berjangkit dengan kanak-kanak lain, namun ini bukan bermakna anak harus berada di tempat tidur seharian. Ajak anak bergerak sedikit seperti menonton tv agar anak kelihatan sedikit aktif.
Beri anak anda makan coklat atau manisan kegemarannya jika anak tidak mahu makan atau menjamah makanan. Pemberian gula, dapat memberikan anak sedikit tenaga.

Ibu bapa harus berjumpa doktor apabila bayi mereka yang berusia tiga bulan mempunyai suhu melebihi 38 darjah Celsius, tiga hingga enam bulan dengan suhu lebih 38.3 darjah Celsius, lebih enam bulan dengan suhu melebihi 40 darjah Celsius.

Berbincang dengan doktor jika terdapat tanda-tanda tidak mahu minum atau terdapat tanda dehidrasi, gelisah, muntah atau cirit-birit. Anak nampak tidak selesa, gelisah atau asyik menangis. Asyik tidur dan sukar dikejutkan. Sering kejang, kaku atau sakit kepala yang teruk.

Pastikan anda simpan nombor klinik berdekatan. Ketika musim perayaan mungkin banyak klinik yang tutup, jangan risau anda boleh terus mendapatkan rawatan di hospital terdekat jika keadaan anak anda membahayakan.


Tips Perjalanan Jauh Naik Kenderaan Bersama Anak Kecil

Anda mungkin keberatan untuk berjalan jauh dengan membawa bayi kecil, tetapi kadang-kala ini tidak boleh dielakkan. Semasa cuti perayaan, ramai rakyat Malaysia yang bekerja dan tinggal di bandar-bandar besar akan membawa kereta masing-masing meredah kesesakan untuk pulang ke kampung halaman demi untuk bersama-sama orang tersayang menyambut perayaan tersebut. Dan perayaan kali ini juga mungkin lebih bermakna bagi anda dengan kehadiran si comel untuk diperkenalkan kepada semua ahli keluarga. Namun sekiranya anda merasa panik apabila memikirkan bagaimana hendak menangani keperluan untuk berebut-rebut balik kampung dengan membawa bayi bersama, buatlah sedikit perancangan dan susunlah perjalanan itu terlebih dahulu untuk menenangkan fikiran anda. Perkara yang perlu dipertimbangkan:

Maklumat trafik dan jalan raya yang penting

Pastikan anda mempunyai pengecas telefon bimbit yang boleh disambungkan pada tempat menyalakan rokok dalam kereta.

Masukkan nombor-nombor penting berikut seperti Plusronda: 1-800-88-0000

KESELAMATAN DAN KESELESAAN SEMASA PEMANDUAN
Jika anda belum mendapatkan kerusi kereta bayi untuk bayi anda, inilah masa untuk membelinya. Kegunaannya mungkin tidak dimandatkan dari segi undang-undang di sini, tetapi di kebanyakan negara membangun, semua bayi mesti diletakkan di kerusi kereta bayi bayi. Kanak-kanak kecil pula mesti duduk di kerusi keselamatan.
Ini kerana kajian telah menunjukkan bahawa anak kecil akan lebih selamat jika diletakkan dalam kerusi keselamatan berbanding di pangkuan atau di atas riba orang dewasa. Pusat Kajian Keselamatan Jalan Raya Universiti Putra Malaysia, dalam satu laporan mengenai kemalangan jalan raya di Malaysia, mengesahkan bahawa kerusi keselamatan dan yang seumpamanya boleh mengelakkan kecederaan kepada penggunanya semasa kemalangan. Selain keselamatan, bayi anda akan rasa paling selesa di sini, terutamanya jika perjalanan anda jauh. Seorang penjaga yang sangat berdedikasi pun akan merasa letih memangku bayi berjam-jam lamanya dalam keadaan yang agak sempit di dalam kereta.

RANCANG WAKTU PERJALANAN

Semakin ramai yang kini mula memandu ke kampung halaman pada waktu lewat petang, malam, malah sebelum subuh lagi. Pihak berkuasa menggalakkan amalan ini dengan menguatkuasakan waktu-waktu bebas tol dan diskaun untuk perjalanan pada waktu bukan waktu puncak di lebuh raya tertentu. Dapatkan maklumat mengenai promosi-promosi istimewa ini dalam akhbar-akhbar harian dan media lain.
Jika anda memandu pada waktu-waktu tersebut, anda boleh mengambil masa untuk memberi bayi anda makan dan memandikannya dan letakkannya di tempat duduk bayi pada waktu dia biasanya tidur. Bawalah CD lagu kanak-kanak kegemarannya. Jika nasib anda baik, dia akan tertidur sebelum anda sampai ke plaza tol yang pertama. Namun anda juga mungkin akan berhadapan dengan kesesakan, maka langkah-langkah keselamatan biasa perlu diambil.

GUNAKAN KEMUDAHAN HENTIAN REHAT
Kebanyakan lebuh raya utama di Malaysia menyediakan hentian rehat di sepanjang lebuh raya tersebut. Di Semenanjung Malaysia contohnya, terdapat banyak hentian rehat di sepanjang Lebuhraya Utara-Selatan. Atas sebab keselamatan, elakkan berhenti di hentian rehat yang kecil dan pilihlah hentian yang besar dan sibuk, terutamanya pada waktu malam.

TAKE NOTE MAMA & PAPA!

Jika anda mempunyai anak kecil maupun anak yang lebih besar, jangan sekali-kali meninggalkan mereka di dalam kereta tanpa pengawasan.
Jika anda menyusukan anak anda dan tidak selesa melakukannya di tempat umum, anda boleh menyusukan anak di dalam kereta.
Kemudahan menukar lampin memang jarang dijumpai (jika ada pun, ia mungkin tidak bersih sebagaimana yang anda mahukan), jadi anda juga harus menukar lampin di dalam kereta.
Hentian rehat yang besar mungkin mempunyai restoran makanan segera yang menyediakan menu kanak-kanak, tetapi kedai-kedai makan tempatan tidak akan menyediakannya. Elok juga jika anda membawa snek dan makanan anda sendiri.

Sumber: babycenter.com & internet


JANGAN KEDEKUT NAK PELUK SUAMI ATAU ISTERI ANDA

Perkahwinan dan kasih sayang antara suami isteri boleh dikekalkan apabila pasangan selalu mempraktikkan ungkapan-ungkapan kasih kepada pasangan masing-masing seperti ucapan sayang sekurang-kurangnya tujuh kali sehari. Bukan itu sahaja, berkomunikasi dengan baik, bergurau senda dan memanggil pasangan dengan panggilan hebat seperti ‘sayang’, ‘abang’, ‘manja’ dan sebagainya juga dapat mengeratkan lagi perhubungan suami isteri.
Masing-masing perlu memainkan peranan untuk memupuk perasaan sayang agar ia sentiasa mekar dalam jiwa dan membuahkan keserasian dan kemesraan. Selain itu, tahukah anda bahawa pelukan juga boleh membuatkan pasangan merasa lebih dekat dan intim?

Bagi isteri, pelukan merupakan bentuk komitmen cinta dan kesetiaan pasangan. Kajian mendapati pelukan bukan sesuatu yang bersifat seksual. Ia satu daripada kaedah untuk mendapatkan keselesaan.

Begitupun, biasanya suami menganggap pelukan bermakna isteri dahagakan hubungan seksual. Sebenarnya para isteri lebih menikmati pelukan dari hubungan seksual.

PELUKLAH SUAMI & ISTERI ANDA SENTIASA

Suami isteri saling memerlukan antara satu sama lain untuk mengurangkan tekanan perasaan. Ramai pakar psikologi yang mencadangkan ‘rawatan pelukan’ di mana suami dan isteri digalakkan berpeluk sebelum tidur selama 10 minit. Pelukan ini harus dinikmati tanpa diteruskan dengan hubungan seks. Tujuannya agar segala perasaan negatif yang tersimpan dalam hati sepanjang hari dapat dilepaskan dengan memeluk suami atau isteri. Jadi, pelukan sangat diperlukan dalam hubungan suami isteri. Ia akan merapatkan lagi hubungan suami isteri.
Pelukan bukan bermakna mukadimah pada hubungan seks antara suami dan isteri. Ia juga harus dilihat sebagai hubungan perasaan dan perkongsian emosi antara suami dan isteri. Pelukan adalah satu sentuhan fizikal yang erat dilakukan di leher, belakang badan atau pinggang. Pelukan juga kadang kala melibatkan kucupan, pandangan mata, sentuhan mesra dan beberapa gerakan tubuh lain. Oleh itu, mereka yang berpelukan menandakan hubungan mereka amat rapat dan mempunyai pertalian kasih sayang yang mesra.

PELUK DAPAT MERAWAT JIWA
Ramai ahli psikologi kini bimbang dengan pasangan suami isteri yang jarang berpelukan. Mereka bimbang perkahwinan pasangan seperti itu hanya diikat oleh ‘lafaz nikah’ dan hubungan fizikal dan seks saja dan bukan hubungan emosi serta perkongsian perasan. Islam juga menggalakkan hubungan emosi dan dalam satu hadis Rasulullah SAW memberitahu, barang siapa yang tidak mengasihi, maka ia tidak akan dikasihi. (riwayat Bukhari dan Muslim). Oleh yang demikian, perbanyakanlah luahan kasih sayang dengan ucapan dan sentuhan fizikal (pelukan). Secara tidak langsung, bagi pasangan yang agak berat untuk meluahkan perkataan ‘Saya sayang awak’, pelukan adalah cara alternatif terbaik untuk melafazkannya.

Pelukan juga akan menyebabkan kelenjar di otak mengeluarkan hormon serotonin dan dopamine yang memberikan rasa tenang dan tenteram. Perbuatan itu juga akan menyebabkan gelombang di otak menjadi lebih tenang, lalu mengurangkan stres dan kerisauan.

Oleh itu bagi pesakit yang mengalami masalah kerisauan (anxiety) dan mempunyai emosi yang tertekan, memeluk binatang peliharaan adalah rawatan kejiwaan yang baik.

Namun apa yang lebih baik lagi bagi suami atau isteri selain memeluk pasangan masing-masing ketika mereka mengalami tekanan jiwa dan dalam keadaan kerisauan.

Sumber: Internet


INI CARA DIDIKAN ANAK UMUR 2 HINGGA 3 TAHUN

PERKEMBANGAN FIZIKAL

Sangat aktif, suka berlari dan melompat. Sekiranya berkemungkinan, ibubapa perlu menyusun atur rumah agar ada ruang yang membolehkan anak- anak bergerak tanpa rasa bimbang berlaku kemalangan dan kecederaan. Membawa anak ke taman permainan adalah satu langkah yang bijak. Di situ anak-anak dapat melakukan berbagai-bagai aktiviti fisikal di bawah pengawasan ibubapa.

Anak-anak di tahap ini belum dapat mengawal pergerakan otot-otot, sehingga mereka tidak dapat duduk diam dalam jangkamasa yang terlalu lama. Jadi, sia-sia saja kita meminta mereka duduk diam. Yang lebih baik ialah membiarkan mereka meneroka persekitaran sambil kita mengawasi mereka.

PERKEMBANGAN MENTAL

Daya konsentrasi sangat pendek dan mudah merasa jemu..

Rasa ingin tahu anak-anak di tahap ini sangat tinggi. Ibubapa perlu mengambil kira jenis alat permainan yang hendak dibeli. Permainan yang sesuai ialah permainan yang merangsang kreativiti anak-anak selain harus menarik dan tidak mudah rosak, Ajar anak menggunakan pancaindera (mendengar, melihat, menyentuh, mencium dan merasa). Libatkan sebanyak mungkin pancaindera anak dalam aktiviti seharian mereka misalnya: mendengar bunyi binatang, membawa mereka ke taman untuk melihat berbagai jenis haiwan dan sebagainya.

Perbendaharaan kata mereka masih terbatas di tahap ini. Gunakanlah kata-kata yang sederhana dan konkrit, baik ketika bercerita ataupun ketika bercakap dengan anak-anak. Jangan menggunakan perkataan yang abstrak misalnya: tanggungjawab, keselamatan, kebenaran, keadilan dll. Adalah lebih baik menggunakan perkataan yang disertai dengan contoh-contoh kehidupan seharian.

Pemikiran anak-anak di tahap ini sebenarnya lebih cepat berkembang berbanding dengan kemampuan untuk bertutur. Sebab itulah anak-anak sering didapati tergagap-gagap ketika bercakap. Ibubapa harus peka terhadap situasi ini dengan menunjukkan perhatian dan kesabaran. Bersedia untuk menjadi pendengar tanpa tergesa-gesa ataupun memaksa anak bercakap dengan lebih cepat.

 PERKEMBANGAN EMOSI

Menyukai suasana yang sudah dikenali dan takut pada suasana baru atau orang asing. Sekiranya anak sentiasa dibawa bergaul dengan orang sekeliling, perasaan takut lama kelamaan akan hilang.

PERKEMBANGAN SOSIAL

Sifat dependent masih tinggi, namun kadang-kadang anak juga ingin menonjolkan sifat kemandirian. Biarkan anak melakukan sesuatu yang mampu ia lakukan sendiri.

Egocentric. Anak-anak di tahap ini cenderung memperlakukan kanak-kanak lain yang sebaya dengannya sebagai suatu benda dan bukan sebagai individu. Ia belum boleh bermain “dengan” kanak-kanak lain dalam arti kata yang sebenarnya. Oleh itu, ketika bermain dengan kanak-kanak lain, perlu ada pengawasan dari orang dewasa supaya tidak terjadi keadaan di mana anak kita akan menyakiti anak-anak lain.

Suka mengatakan “tidak” dan memang dalam usia ini anak bersikap “menentang”. Selain itu anak juga seringkali “menguji” persekitaran dan orang-orang di sekelilingnya. Anak-anak perlu mengetahui apa yang boleh dan tidak boleh dilakukannya. Tingkah laku mereka itu pada hakikatnya merupakan suatu usaha untuk mengetahui apa yang boleh atau tidak boleh dilakukannya. Oleh karena itu ibubapa harus tegas, jika perlu, berikan hukuman yang sesuai dengan tahap umur mereka bagi kesalahan yang dilakukan supaya mereka tahu bahwa yang dilakukannya adalah salah.

PERKEMBANGAN ROHANI (SPIRITUAL)

Meniru tingkah laku orang dewasa, Sikap dan tingkah laku ibubapa harus membuat mereka memahami tentang ajaran Islam. Bermakna setiap perbuatan kita harus dikaitkan dengan ajaran Islam, seperti solat, berdo’a sebelum makan, membaca bismillah sebelum membuat sesuatu dll.

Anak juga berkembang dari segi rohani. Oleh itu, ibubapa perlu menolong mereka untuk menyedari tentang kewujudan Allah dalam setiap aspek kehidupan. Dengan demikian mereka akan belajar bahwa sekalipun Allah tidak dapat dilihat tapi Allah ada. Bermakna dalam setiap aktiviti kita seharian, ibubapa perlu mengaitkannya dengan kewujudan Allah.

AKTIVITI YANG SESUAI UNTUK ANAK UMUR 2 HINGGA 3 TAHUN
Secara fizikal, anak-anak yang berumur antara 2-3 tahun adalah anak yang suka bergerak, berlari, melompat, memanjat dan tidak boleh duduk diam untuk jangkamasa yang lama. Namun mereka cepat letih karena otot-otot belum berkembang dengan sempurna. Mereka belum dapat melakukan pekerjaan yang rumit. Ibubapa perlu menyediakan aktiviti dan permainan sederhana yang dapat anak-anak lakukan. Beberapa aktiviti yang sesuai untuk anak-anak di tahap ini ialah:

PERMAINAN BLOK

Gunakanlah blok-blok kayu/plastik, dan ajaklah anak-anak untuk menyusun blok-blok tersebut menurut imajinasi mereka sendiri. Biarkan mereka membuat bentuk menurut keinginan mereka, Permainan ini selain dapat merangsang perkembangan otot-ototnya, juga dapat membantu meningkatkan daya imajinasi mereka.

PUZZLE

Puzzle adalah permainan yang menyusun suatu gambar atau benda yang telah dipecah dalam beberapa bahagian. Jangan menggunakan puzzle yang terlalu rumit, tapi gunalah yang sederhana yang terdiri dari 5-10 keping, sehingga anak-anak dapat menyusun dengan mudah.

MELUKIS

Sediakan kertas dan crayon dan biarkan anak-anak membuat gambar dan contengan menurut imajinasi mereka, walaupun pada tahap umur ini biasanya anak-anak masih belum melukis dengan sempurna.

MENAMPAL

Gunakan gambar-gambar sederhana yang telah dikenali oleh anak, misalnya meminta anak menampal “mata ikan” pada tempat yang sesuai. Boleh juga diberikan beberapa keping gambar dan minta anak menampalkan mengikut keinginan mereka sendiri, misalnya gambar seorang gembala, seekor anjing, dan 3 ekor anak lembu serta sekeping kertas hijau berbentuk padang rumput yang luas. Aktiviti ini boleh juga disertai dengan aktiviti mengira. Selesai menampal gambar ajaklah anak mengira jumlah anak lembu, anjing dsbnya.

MEWARNA

Sediakan kertas dengan gambar di atasnya, pensil warna, atau crayon. Mintalah anak-anak mewarnakan gambar tersebut. Walaupun mereka belum dapat mewarna dengan sempurna, tapi aktiviti ini dapat melatih kepekaan mereka terhadap warna.

Sumber: www.bicaramuslim.com


PAKAI KANTA LENGKAP, SILAP LANGKAH BERI MASALAH

Memakai kanta lekap bukan sahaja memudahkan rutin harian dilakukan tanpa gangguan, malah ia juga memberikan keselesaan kepada pengguna kerana tidak perlu lagi mengenakan kaca mata. Sebab itu kanta lekap menjadi kegemaran bagi menggantikan pemakaian kaca mata. Terdapat pelbagai jenis dan warna yang menjadi pilihan terutama bagi remaja dan dewasa. Namun, secara realitinya tidak ramai yang peka dan mempunyai pengetahuan tentang penjagaan dan cara-cara memakai kanta lekap yang betul.

Pengguna kanta lekap perlu berdisiplin dalam penjagaan terutama aspek kebersihan. Ini kerana, jika silap langkah atau kurang penjagaan, kanta lekap boleh memberi masalah kepada penggunanya.

Pengguna kanta lekap perlu mempunyai motivasi tinggi jika ingin memakai kanta lekap. Sebelum kanta dipakai, tangan perlu di basuh dengan sabun terlebih dahulu dan biarkan kering sebelum menyentuh kornea mata.

Elakkan daripada berkongsi kanta lekap dengan orang lain dan tidak memakainya dalam tempoh terlalu lama sehingga melebihi lapan jam.

Bekas kanta lekap digunakan perlu dicuci setiap kali sebelum pakai. Seeloknya pemakaian juga perlu mengikuti bilangan jam tertentu setiap hari dan tidak disarankan tidur bersama-sama kanta lekap kerana ditakuti ada komplikasi.

RISIKO JANGKITAN KUMAN
Pengguna yang tidak menjaga kebersihan ketika memakai kanta lekap dan mengambil sambil lewa rutin harian tersebut berkemungkinan berhadapan dengan risiko jangkitan pada bahagian kornea mata. Antara yang perlu diberi perhatian ialah jika mata merah, sensitif, kabur atau sakit. Jika keadaan ini berlaku segera berjumpa doktor untuk mendapatkan rawatan
Individu yang tidur dengan kanta lekap berisiko lebih tinggi mendapat ulser kornea kerana mata lebih mudah tercedera, kurang oksigen dan memerangkap bakteria. Kanta lekap yang dipakai dalam tempoh lama menyebabkan mata menjadi bukan toleransi kepada kanta lekap. Jika berlaku keadaan sedemikian, mereka dinasihatkan berhenti dahulu selama beberapa bulan sebelum kembali memakainya kembali apabila keadaan sudah baik. Kebanyakan individu yang berdepan masalah ini ialah mereka yang tidak mengikut cara penjagaan kanta lekap yang betul selain mungkin menggunakan cecair pencuci, rendaman atau bilasan yang tamat tempoh atau masih menggunakan bekas menyimpan atau merendam kanta lekap yang lama dan kotor.
Pemakaian kanta lekap untuk tujuan kosmetik juga tidak ada masalah melainkan pemakainya perlu menjaga kebersihan semasa memakainya. Penggunaan kanta lekap kosmetik juga sama kaedahnya dengan pemakaian kanta lekap untuk tujuan rawatan.

JENIS KANTA LENGKAP

Kebanyakan kanta lekap kategori kosmetik adalah jenis lembut dan dijual dalam pelbagai warna pilihan. Terdapat dua jenis kanta lekap yang dijual di pasaran untuk tujuan rawatan iaitu jenis lembut dan keras. Kanta lekap paling digemari pelanggan adalah jenis lembut kerana lebih selesa dan mudah untuk menyerap cecair dalam mata.

Permukaan yang lembut juga memudahkan oksigen diserap masuk pada permukaan kornea mata dan membantu mengurangkan berlaku masalah kekeringan. Kanta lekap jenis pakai buang dalam kategori lembut mempunyai waktu tertentu untuk dipakai oleh pengguna.

Kanta lekap jenis keras pula boleh dipakai dalam jangka masa yang lebih lama tetapi meninggalkan kesan ketidakselesaan kepada mata pengguna. Kebanyakan kanta lekap untuk merawat rabun adalah warna jernih.

RUJUK DOKTOR & PAKAR
Terdapat beberapa sebab yang menghalang individu berkaitan menggunakan kanta lekap sebagai alternatif menggantikan kaca mata biasa. Mereka yang mempunyai masalah jangkitan kuman pada mata, mata kering dan alergi mata tidak digalakkan untuk memakai kanta lekap. Individu yang sentiasa berada dalam persekitaran yang tidak bersih dan kotor seperti debu perlu mengelakkan daripada memakai kanta lekap kerana ditakuti memberi kesan kepada kesihatan mata. Seeloknya pengguna dinasihatkan berjumpa pakar di klinik sebelum mengambil keputusan menggunakan kanta lekap supaya kanta yang akan dipakai sesuai dengan lengkungan kornea mata iaitu tidak terlalu ketat dan tidak terlalu longgar. Kanta lekap yang dibeli di kedai Optometri yang diluluskan dan mempunyai pengesahan lebih selamat digunakan berbanding hanya membelinya di kedai-kedai biasa.

Sumber: Perunding Ophthalmologist, Dr. Saira Fairma Ismail Mokhtar & Utusan


ADAB BERAYA DIRUMAH MERTUA

Kepada pasangan yang baru berkahwin dan pertama kali berhari raya di rumah mertua, pasti teruja untuk mengalami suasana baru dengan keluarga pasangan. Ketika itu pelbagai perasaan dan tanda tanya bermain di fikiran. Maklumlah jika selama ini berhari raya dengan keluarga sendiri, pada kali ini di tempat orang lain akan memberi suatu pengalaman baru dan secara tidak langsung menimba pengalaman mempelajari budaya dan adat istiadat pasangan.
Walaupun tidak dinafikan perasaan sedih tetap ada kerana tidak berhari raya dengan keluarga sendiri dan sanak saudara di kampung halaman, namun saat pertama berhari raya dengan keluarga mertua adalah momen penting dalam sejarah perkahwinan. Di sini kami kongsikan beberapa tips yang ‘wajib’ dilakukkan bagi mengukuhkan lagi ikatan silatulrahim buat anda yang tidak biasa dengan persekitaran itu.

Kenali Adat Dan Budaya Pasangan

Setiap keluarga mempunyai cara dan adat tersendiri dalam meraikan hari raya. Anda perlu menyesuaikan diri dalam keluarga pasangan dan mengikut rentak mereka dalam menyambut hari raya. Sehubungan itu setiap pasangan perlu ada sikap terbuka dan sentiasa cuba untuk menyesuaikan diri dalam suasana baru serta mengambil inisiatif mahu belajar tentang budaya suami atau isteri.

Sebelum balik ke rumah mertua, tanya pasangan bagaimana persiapan hari raya di tempat beliau. Buat sedikit kajian tentang latar belakang keluarga pasangan dan bagaimana kebiasaannya mereka menyambut raya.

Apabila sudah mendapat sedikit info, cuba tanya pasangan apa yang kebiasaan dibuat oleh keluarga pasangan ketika sambutan hari raya oleh keluarga mereka. Umpamanya masakan yang istimewa, cara sambutan yang menjadi tradisi keluarga mereka dan sebagainya. Ada keluarga yang ketika hari raya akan berkonvoi ke rumah saudara mara dan jiran-jiran di kampung dan ada juga keluarga yang menunggu ahli keluarga lain datang berkunjung.
Jangan hanya duduk dalam bilik sahaja. Rajin-rajin untuk membantu di dapur walaupun hanya duduk berborak sahaja. Kalau duduk dalam bilik sahaja mula lah ipar duai mengata.
Bantu membersihkan rumah mertua seperti menyapu dan mengemop lantai tidak salah. Malah dialu-alukan, namun jangan sesekali memandai mengubah susun atur perabut atau menukar langsir atau alas meja dengan warna lain, selain mendapatkan kebenaran mertua.
Makan apa sahaja juadah yang terhidang didepan mata. Mungkin ia sudah menjadi tradisi apa juadah setiap keluarga yang mereka sediakan. Hindari dari memulakan cerita mengenai apa juadah yang seringkali keluarga anda sendiri sediakan setiap kali hari raya. Kecuali kalau ada yang bertanya.
Jaga pemakaian anda. Mungkin untuk keluarga anda sendiri tidak menjadi masalah jika ingin menyarung kebaya ketat pada hari raya. Tetapi untuk keluarga mertua ia mungkin menjadi buah mulut sanak-saudara dan jiran tetangga. Selidik terlebih dahulu latar belakang keluarga mertua anda. Ataupun lebih molek jika anda mengenakan pakaian yang sempurna dan sejuk mata memandang.

Cara Bantu Persiapan

Tradisi menyambut hari raya tidak sama antara satu negeri dengan yang lain. Masing-masing mempunyai cara tertentu menyambut perayaan mengikut tradisi yang telah ditentukan masyarakat dalam satu-satu kawasan dan tempat.

Oleh itu jika pertama kali menyambutnya di rumah mertua bagi lelaki mereka perlu banyak membantu kerja berat seperti mengangkat periuk dan melapah daging serta membersihkan ayam untuk dibuat juadah. Bagi wanita pula berhari raya di rumah mertua lebih memerlukan komitmen yang tinggi untuk memeriahkan suasana hari raya dengan memasak dan mengemas rumah untuk keluarga pasangan. Mereka mesti lebih rajin daripada hari biasa.

Hari raya adalah hari bergotong royong. Justeru mereka yang baru pertama kali menyambutnya di rumah pasangan perlu menunjukkan sikap suka membantu dan mempelajari sesuatu yang baru dalam keluarga pasangan. Jika tidak tahu banyak perkara `ringankan mulut bertanya. Ini akan membuatkan seluruh ahli keluarga senang dengan sikap ramah dan suka membantu.

Jika ahli keluarga pasangan ada cara tertentu menyambut Syawal, cuba hormati budaya pasangan. Ikut dan jangan mengkritik bagi mengelakkan konflik dan salah faham. Jangan memandang rendah pada adat pasangan dan sentiasalah menerima sesuatu yang baru dalam kehidupan dengan hati yang terbuka.

Perlu diingat apabila sudah berkahwin, anda melangkah ke alam baru, perkahwinan adalah penyatuan dua hati dan dua keluarga. Menyambut hari raya di rumah mertua adalah permulaan penyesuaian dalam sebuah kehidupan berumah tangga.

Jika anda boleh menyesuaikan diri dalam keluarga pasangan, tidak kira waktu perayaan atau hari-hari biasa, ini suatu petanda baik bahawa perkahwinan boleh berpanjangan kerana sifat berkompromi sudah ditanam dalam jiwa dan insya-Allah restu ahli keluarga kedua belah pihak akan mengiringi kebahagiaan pasangan hingga akhir hayat.

Sumber: FB alam rumahtangga & Pesona Pengantin